DA Den Europæiske Unions Tidende L 65/48

KOMMISSIONENS DELEGEREDE FORORDNING (EU) 2017/392

af 11. november 2016

om supplerende regler til Europa-Parlamentets og Rådets forordning (EU) nr. 909/2014 for så vidt angår reguleringsmæssige tekniske standarder for krav vedrørende tilladelse, tilsyn og drift i forbindelse med værdipapircentraler

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 909/2014 af 23. juli 2014 om forbedring af værdipapirafviklingen i Den Europæiske Union og om værdipapircentraler samt om ændring af direktiv 98/26/EF og 2014/65/EU samt forordning (EU) nr. 236/2012 (1), særlig artikel 12, stk. 3, artikel 17, stk. 9, artikel 22, stk. 10, artikel 25, stk. 12, artikel 55, stk. 7, artikel 18, stk. 4, artikel 26, stk. 8, artikel 29, stk. 3, artikel 37, stk. 4, artikel 45, stk. 7, artikel 46, stk. 6, artikel 33, stk. 5, artikel 48, stk. 10, artikel 49, stk. 5, artikel 52, stk. 3, og artikel 53, stk. 4, og

ud fra følgende betragtninger:

(1) Bestemmelserne i denne forordning er tæt forbundne, idet de alle vedrører de tilsynskrav, der gælder for værdipapircentraler (CSD'er). Af hensyn til sammenhængen mellem disse bestemmelser, som bør træde i kraft samtidigt, og for at de personer, som er omfattet af disse bestemmelser, lettere kan få et samlet overblik over og nem adgang til dem, er det hensigtsmæssigt at samle alle reguleringsmæssige tekniske standarder vedrørende tilsynskrav i henhold til forordning (EU) nr. 909/2014 i én enkelt forordning.

(2) Som følge af de finansielle markeders globale karakter og de forpligtelser, som Unionen har påtaget sig på dette område, bør der tages passende hensyn til principperne for den finansielle markedsinfrastruktur udstedt af Udvalget om betalings- og clearingsystemer og Den Internationale Børstilsynsorganisation (»CPSS-IOSCO's principper«) i april 2012.

(3) For at sikre konsekvent anvendelse af reglerne om forbedret værdipapirafvikling i Unionen bør visse tekniske termer defineres klart.

(4) Det er vigtigt at sikre passende tilladelse til og tilsyn med CSD'er. Der bør fastlægges en liste over de relevante myndigheder, der udsteder de mest relevante EU-afregningsvalutaer, og som skal inddrages i processen med tilladelse til og tilsyn med CSD'er. Denne liste bør baseres på de af disse myndigheder udstedte valutaers andel af den samlede værdi af afviklingsinstrukser mod betaling afviklet årligt af en CSD og på andelen af afviklingsinstrukser mod betaling afviklet af en CSD i en EU-valuta sammenlignet med den samlede værdi af afviklingsinstrukser mod betaling i den pågældende valuta i alle CSD'er i Unionen.

(5) For at give de kompetente myndigheder mulighed for at foretage en grundig vurdering bør en CSD, som ansøger om tilladelse, indgive oplysninger om de interne kontrollers struktur og de styrende organers uafhængighed, således at den kompetente myndighed kan vurdere, om selskabsledelsesstrukturen sikrer CSD'ens uafhængighed, og om denne struktur og dens indberetningsveje samt de mekanismer, der er indført for at håndtere eventuelle interessekonflikter, er hensigtsmæssige.

(6) For at den kompetente myndighed kan vurdere, om CSD'ens øverste ledelse og ledelsesorganets medlemmer har et godt omdømme og den nødvendige erfaring og de nødvendige færdigheder, bør den ansøgende CSD indgive alle relevante oplysninger for en sådan vurdering.

(7) Det er nødvendigt med oplysninger om CSD'ens filialer og datterselskaber, således at den kompetente myndighed klart kan forstå CSD'ens organisatoriske struktur og evaluere potentielle risiko, som CSD'en udsættes for som følge af disse filialers og datterselskabers virksomhed.

(8) En CSD, der ansøger om tilladelse, bør indgive relevante oplysninger til den kompetente myndighed for at dokumentere, at den har de nødvendige finansielle ressourcer til rådighed og egnede ordninger for forretningskontinuitet til løbende at varetage sine opgaver.

(9) Ud over modtagelsen af oplysninger om kerneaktiviteterne er det vigtigt for den kompetente myndighed at modtage oplysninger om de accessoriske tjenesteydelser, som en CSD, der ansøger om tilladelse, har til hensigt at tilbyde, for at den kompetente myndighed kan danne sig et samlet overblik over den ansøgende CSD's tjenesteydelser.

(10) For at den kompetente myndighed kan vurdere de teknologiske systemers kontinuitet og velordnede funktion hos en ansøgende CSD, bør CSD'en stille beskrivelser af de relevante teknologiske systemer og deres forvaltning, herunder også hvis de er outsourcet, til rådighed for den kompetente myndighed

(11) Oplysninger om de gebyrer, der er forbundet med kerneydelser, som CSD'er leverer, er vigtige og bør være en del af en CSD's ansøgning om tilladelse, således at den kompetente myndighed kan kontrollere, om disse gebyrer er passende, ikkediskriminerende og uafhængige af omkostningerne ved andre tjenesteydelser.

(12) For at sikre, at investorernes rettigheder er beskyttet, og at spørgsmål vedrørende lovkonflikter håndteres på en hensigtsmæssig måde, bør en CSD, når den vurderer de foranstaltninger, den agter at træffe, således at dens brugere kan overholde de nationale lovgivninger som omhandlet i artikel 49, stk. 1, i forordning (EU) nr. 909/2014, tage hensyn til både udstedere og deltagere, alt efter hvad der er relevant, i overensstemmelse med de respektive nationale lovgivninger.

(13) For at sikre fair og ikkediskriminerende adgang til registreringsydelser, centrale forvaltningsydelser og værdipapirafviklingsydelser på de finansielle markeder har udstedere, andre CSD'er og andre markedsinfrastrukturer fået adgang til en CSD i overensstemmelse med forordning (EU) nr. 909/2014. En ansøgende CSD bør derfor give den kompetente myndighed oplysninger om sine adgangspolitikker og -procedurer.

(14) For at den kompetente myndighed kan udføre sine opgaver med hensyn til tilladelse effektivt, bør den kompetente myndighed modtage fuldstændige oplysninger fra CSD'er, der ansøger om tilladelse, og tilknyttede tredjeparter og tredjeparter, hvortil ansøgende CSD'er har outsourcet operationelle funktioner og aktiviteter.

(15) For at sikre generel gennemsigtighed af ledelsesprincipperne hos en CSD, der ansøger om tilladelse, bør den kompetente myndighed have adgang til dokumenter, der bekræfter, at den ansøgende CSD har indført de nødvendige ordninger for en ikkediskriminerende oprettelse af et uafhængigt brugerudvalg for hvert værdipapirafviklingssystem, den driver.

(16) For at sikre, at kerneinfrastrukturtjenesteydelser på det finansielle marked fungerer hensigtsmæssigt, bør en CSD, der ansøger om tilladelse, indgive alle nødvendige oplysninger til den kompetente myndighed for at dokumentere, at den råder over hensigtsmæssige politikker og procedurer til sikring af pålidelige registreringssystemer samt effektive mekanismer vedrørende CSD-tjenesteydelser, herunder navnlig foranstaltninger til forebyggelse og håndtering af afviklingsfejl, og regler vedrørende en udstedelses integritet, beskyttelse af deltageres og deres kunders værdipapirer, endelig afregning, deltageres misligholdelse og overførsel af deltageres og kunders aktiver i tilfælde af inddragelse af tilladelse.

(17) Risikostyringsmodellerne i tilknytning til en ansøgende CSD's tjenesteydelser er et nødvendigt element i CSD'ens ansøgning om tilladelse, hvis den kompetente myndighed skal kunne evaluere de indførte procedurers pålidelighed og integritet, og markedsdeltagerne skal kunne foretage et informeret valg.

(18) For at den kompetente myndighed kan kontrollere sikkerheden ved linkaftalerne hos en CSD, der ansøger om tilladelse, vurdere de regler, der anvendes i de linkede systemer, og evaluere de risici, der er forbundet med disse links, bør den modtage alle de for analysen relevante oplysninger fra den ansøgende CSD sammen med CSD-vurderingen af linkaftalerne.

(19) Når den kompetente myndighed godkender en CSD's kapitalinteresse i en anden enhed, bør den tage hensyn til de kriterier, der sikrer, at kapitalinteressen ikke i væsentlig grad øger CSD'ens risikoprofil. For at sikre tjenesteydelsernes sikkerhed og kontinuitet bør CSD'en ikke påtage sig ubegrænsede finansielle forpligtelser som følge af dens kapitalinteresser i andre juridiske personer end dem, der leverer de tjenesteydelser, der er fastsat i forordning (EU) nr. 909/2014. CSD'en bør være fuldt ud kapitaliseret mod risici, der opstår som følge af kapitalinteresser i andre enheder.

(20) For at CSD'en ikke skal være afhængig af andre aktionærer i de enheder, den har kapitalinteresser i, herunder for så vidt angår risikostyringspolitikker, bør den have fuld kontrol med disse enheder. Dette krav bør også gøre det lettere for de kompetente og de relevante myndigheder at udøve tilsyns- og overvågningsfunktioner ved at give mulighed for nem adgang til relevante oplysninger.

(21) CSD'en bør ud over blot fortjeneste have en klar strategisk begrundelse for kapitalinteressen under hensyntagen til interesserne hos udstederne af værdipapirer udstedt i CSD'en, dens deltagere og dens kunder.

(22) For at kunne kvantificere og beskrive de risici, der er forbundet med CSD'ens kapitalinteresse i en anden juridisk person, korrekt, bør CSD'en fremlægge uafhængige risikoanalyser, som er godkendt af en intern eller ekstern revisor, af CSD'en finansielle risici og forpligtelser som følge af den pågældende kapitalinteresse.

(23) På grundlag af erfaringerne fra finanskrisen bør myndighederne fokusere på løbende tilsyn snarere end på efterfølgende tilsyn. Det er derfor nødvendigt at sikre, at den kompetente myndighed for hver revision og evaluering i henhold til forordning (EU) nr. 909/2014 har tilstrækkelig adgang til oplysninger på et kontinuerligt grundlag. For at det kan fastlægges, hvilke oplysninger der skal fremlægges for hver revision og evaluering, bør bestemmelserne i nærværende forordning følge de krav vedrørende en tilladelse, som CSD'en skal opfylde i henhold til forordning (EU) nr. 909/2014. Dette omfatter væsentlige ændringer af elementer, der allerede er indgivet som led i processen med tilladelse, oplysninger vedrørende periodiske hændelser og statistiske data.

(24) Ud over de samarbejdsordninger, der er foreskrevet i forordning (EU) nr. 909/2014, og for at fremme en effektiv bilateral og multilateral udveksling af oplysninger mellem de kompetente myndigheder bør resultaterne af en myndigheds revision og evaluering af CSD'ens aktiviteter deles med andre kompetente myndigheder, hvis disse oplysninger formodes at lette deres opgaver, uden at dette berører kravene om fortrolighed og databeskyttelse. Der bør tilrettelægges en yderligere udveksling af oplysninger mellem kompetente myndigheder og relevante myndigheder eller myndigheder med ansvar for markeder for finansielle instrumenter, således at den kompetente myndigheds resultater kan deles i forbindelse med revisions- og evalueringsprocessen.

(25) Under hensyntagen til den mulige byrde ved at indsamle og behandle en meget stor mængde oplysninger vedrørende CSD'ens drift og for at undgå overlapninger bør kun relevante ændrede dokumenter fremlægges i forbindelse med revision og evaluering. Disse dokumenter bør indgives på en sådan måde, at den kompetente myndighed kan identificere alle relevante ændringer af ordninger, strategier, processer og mekanismer, som CSD'en har indført, siden der blev meddelt tilladelse, eller siden afslutningen af den sidste revision eller evaluering.

(26) En anden kategori af oplysninger, som er nyttige for den kompetente myndighed i forbindelse med revision og evaluering, vedrører hændelser, som af natur sker med jævne mellemrum, og som er forbundet med CSD'ens drift og levering af tjenesteydelser.

(27) For at kunne foretage en samlet risikoevaluering af CSD'en vil den kompetente myndighed skulle anmode om statistiske data om omfanget af CSD'ens forretningsaktiviteter for at kunne evaluere risiciene i forbindelse med CSD'ens drift og sikre velfungerende værdipapirmarkeder. Desuden gør statistiske data det muligt for den kompetente myndighed at overvåge størrelsen og betydningen af værdipapirtransaktioner og -afviklinger på de finansielle markeder samt vurdere en given CSD's løbende og potentielle indvirkning på værdipapirmarkedet som helhed.

(28) For at den kompetente myndighed kan overvåge og evaluere de risici, som CSD'en er eller kan blive udsat for, og som kan opstå med henblik på at sikre velfungerende værdipapirmarkeder, bør den kunne anmode om yderligere oplysninger om CSD'ens risici og aktiviteter. Den kompetente myndighed bør derfor på eget initiativ eller efter anmodning fra en anden myndighed kunne definere og anmode om yderligere oplysninger, som den finder nødvendige for den enkelte revision og vurdering af en CSD's aktiviteter.

(29) Det er vigtig at sikre, at tredjelandes CSD'er, som har til hensigt at levere tjenester i henhold til forordning (EU) nr. 909/2014, ikke lægger hindringer i vejen for, at EU-markederne fungerer hensigtsmæssigt.

(30) Den løbende vurdering af, om et tredjelands CSD fuldt ud opfylder de tilsynsmæssige krav i et tredjeland, påhviler tredjelandets kompetente myndighed. De oplysninger, en ansøgende CSD skal forelægge Den Europæiske Værdipapir- og Markedstilsynsmyndighed (ESMA), må ikke have til formål at gentage vurderingen fra tredjelandets kompetente myndighed, men skal sikre, at ansøgeren er omfattet af effektivt tilsyn og håndhævelse i tredjelandet, og således sikre en høj grad af investorbeskyttelse.

(31) For at ESMA kan foretage en fuldstændig vurdering af ansøgningen om anerkendelse, skal de oplysninger, ansøgeren indgiver, suppleres af oplysninger, som er nødvendige for at vurdere det løbende tilsyns effektivitet, tredjelandets kompetente myndigheds håndhævelsesbeføjelser og de foranstaltninger, den træffer. Disse oplysninger skal fremlægges i henhold til en samarbejdsaftale, der er etableret i overensstemmelse med forordning (EU) nr. 909/2014. Samarbejdsaftalen bør sikre, at ESMA rettidigt informeres om tilsyns- eller håndhævelsesmæssige tiltag mod den tredjelands-CSD, der ansøger om anerkendelse, og om enhver ændring i de betingelser, den relevante CSD fik tilladelsen på, samt om enhver relevant opdatering af de oplysninger, CSD'en oprindelig indgav under anerkendelsesprocessen.

(32) For at sikre, at investorernes rettigheder er beskyttet, og at spørgsmål vedrørende lovkonflikter håndteres på en hensigtsmæssig måde, bør et tredjelands CSD, når den vurderer de foranstaltninger, den agter at træffe, således at dens brugere kan overholde de nationale lovgivninger som omhandlet i artikel 49, stk. 1, i forordning (EU) nr. 909/2014, tage hensyn til både udstedere og deltagere, alt efter hvad der er relevant, i overensstemmelse med de respektive nationale lovgivninger som omhandlet i artikel 49, stk. 1, i nævnte forordning.

(33) For at etablere en solid risikostyringsstruktur bør CSD'en anlægge et integreret og samlet syn på alle relevante risici. Dette bør omfatte de risici, som andre enheder udsætter CSD'en for, og de risici, CSD'en udsætter tredjeparter for, herunder dens brugere og så vidt muligt kunder, samt linkede CSD'er, centrale modparter, markedspladser, betalingssystemer, afviklingsbanker, likviditetsudbydere og investorer.

(34) For at sikre, at CSD'er fungerer med det nødvendige omfang af menneskelige ressourcer, så de kan opfylde alle deres forpligtelser, og for at sikre, at de kompetente myndigheder har de relevante kontaktpunkter i de CSD'er, de fører tilsyn med, skal CSD'er have særligt personale, der bør være ansvarligt for CSD'en og deres egne individuelle resultater, navnlig på niveau for den øverste ledelse og for ledelsesorganet.

(35) For at sikre en passende kontrol med de aktiviteter, som CSD'er udfører, bør der indføres uafhængige revisioner af CSD'ens aktiviteter, risikostyringsprocesser, opfyldelse af krav og interne kontrolmekanismer; disse revisioner bør foretages med jævne mellemrum. Revisioners uafhængighed bør ikke nødvendigvis indebære, at der inddrages en uafhængig revisor, hvis CSD'en over for den kompetente myndighed dokumenterer, at dens interne revisors uafhængighed er sikret på passende vis. For at sikre den interne revisionsfunktions uafhængighed bør CSD også nedsætte et revisionsudvalg.

(36) CSD'en bør nedsætte et risikoudvalg for at sikre, at dens ledelsesorgan rådgives på det højeste tekniske niveau om den overordnede nuværende og fremtidige risikotolerance og -strategi. For at sikre risikoudvalgets uafhængighed af CSD'ens øverste ledelse og et højt kompetenceniveau bør det sammensættes at et flertal af menige medlemmer, og dets formand bør være en person med passende erfaring med risikostyring.

(37) Ved vurderingen af potentielle interessekonflikter bør CSD'en ikke kun undersøge medlemmerne af CSD'ens ledelsesorgan, øverste ledelse eller personale, men også enhver anden person, der direkte eller indirekte er forbundet med disse personer eller med CSD'en, uanset om det er en fysisk eller juridisk person.

(38) CSD'en bør have en risikochef, en compliancechef, en teknologichef samt en risikostyringsfunktion, en teknologifunktion, en compliance- og intern kontrolfunktion og en intern revisionsfunktion. CSD'en bør under alle omstændigheder være i stand til at tilrettelægge disse funktioners interne struktur i overensstemmelse med sine behov. Forskellige personer bør varetage funktionerne som risikochef, compliancechef og teknologichef, eftersom disse funktioner normalt varetages af personer med forskellige akademiske og faglige profiler. I den henseende følger bestemmelserne i nærværende forordning nøje det system, der er indført ved Europa-Parlamentets og Rådets forordning (EU) nr. 648/2012 (2) for andre markedsinfrastrukturer.

(39) Registre, som føres af CSD'en, bør være strukturerede og sikre let adgang til de data, der opbevares af de kompetente myndigheder, som er inddraget i tilsynet med CSD'er. CSD'en bør sikre, at de dataregistre, den fører, herunder fuldstændigt regnskab over de værdipapirer, den forvalter, er nøjagtige og ajourførte, således at de kan fungere som en pålidelig datakilde til tilsynsmæssige formål.

(40) For at lette indberetning og registrering af et konsistent sæt af oplysninger i henhold til forskellige krav bør registre, som CSD'en fører, omfatte hver enkelt tjenesteydelse, som CSD'en leverer i overensstemmelse med forordning (EU) nr. 909/2014, og de bør som minimum omfatte alle de oplysninger, der skal indberettes i henhold til reglerne om afviklingsdisciplin, der er fastsat i nævnte forordning.

(41) Bevarelsen af udstederes og investorers rettigheder er af stor betydning for, at værdipapirmarkedet kan fungere hensigtsmæssigt. CSD'en bør derfor anvende passende regler, procedurer og kontroller for at forhindre ikkegodkendt oprettelse eller sletning af værdipapirer. Den bør også som minimum gennemføre daglige afstemninger af de værdipapirkonti, den forvalter.

(42) CSD'en bør have solide regnskabsmetoder og bør foretage revisioner for at kontrollere, at dens registre over værdipapirer er nøjagtige, og at dens foranstaltninger til sikring af værdipapirudstedelsernes integritet er hensigtsmæssige.

(43) For på effektiv måde at sikre udstedelsens integritet bør afstemningsforanstaltningerne i forordning (EU) nr. 909/2014 finde anvendelse på alle CSD'er, uanset om de leverer de registreringsydelser eller centrale forvaltningsydelser, der er omhandlet i nævnte forordning, i forbindelse med en værdipapirudstedelse.

(44) Er der andre enheder involveret i afstemningsprocessen, bør der skelnes mellem forskellige scenarier afhængigt af disse enheders rolle. Afstemningsforanstaltningerne bør afspejle disse enheders specifikke rolle. Ifølge registratormodellen fører registratoren registre over værdipapirer, som også er registreret i en CSD. Ifølge modellen med overførselsfirmaer er fondsforvalteren eller overførselsfirmaet ansvarlig(t) for en konto, der forvalter en del af en værdipapirudstedelse, som er registreret i en CSD. Ifølge modellen med fælles depot (»common depository«) anvendes det fælles depot af CSD'er, som opretter et interoperabelt link, og det fælles depot bør være ansvarligt for den samlede integritet i værdipapirudstedelser registreret første gang hos eller centralt forvaltet af CSD'er, der har oprettet et interoperabelt link.

(45) For at reducere de operationelle risici, som omfatter risici som følge af mangler i forbindelse med informationssystemer, interne processer og personalets præstationer eller forstyrrelser forårsaget af eksterne hændelser, som fører til reduktion, forringelse eller sammenbrud i de tjenesteydelser, som en CSD leverer, bør CSD'er identificere alle risici og overvåge deres udvikling uanset deres oprindelse, som f.eks. kan omfatte brugere, leverandører af tjenesteydelser til CSD'er og andre markedsinfrastrukturer, herunder andre CSD'er. Operationelle risici bør styres i overensstemmelse med en veldokumenteret og solid struktur med klare roller og ansvarsområder. Denne struktur bør omfatte operationelle mål, sporingsfunktioner og vurderingsmekanismer, og det bør integreres i CSD'ens risikostyringssystem. I den forbindelse bør CSD'ens risikochef være ansvarlig for den operationelle risikostyringsstruktur. CSD'er bør styre deres risici internt. Hvis de interne kontroller er utilstrækkelige, eller hvis eliminering af visse risici ikke med rimelighed er muligt, bør en CSD kunne tegne finansiel dækning af disse risici gennem en forsikring.

(46) CSD'er bør ikke indgå i investeringer, der kan påvirke deres risikoprofil. CSD'er bør kun indgå derivataftaler, hvis de skal afdække en risiko, som de ikke på anden måde kan mindske. Afdækningen bør være underlagt strenge betingelser, som sikrer, at derivaterne ikke anvendes til andre formål end dækning af risici og ikke anvendes til at opnå fortjeneste.

(47) CSD'ers aktiver bør opbevares sikkert, være let tilgængelige og skal umiddelbart kunne realiseres. en CSD bør derfor sikre, at dens politikker og procedurer for umiddelbar adgang til egne aktiver som minimum er baseret på aktivernes art, kvalitet, løbetid og placering. CSD'en bør også sikre, at den umiddelbare adgang til dens aktiver ikke påvirkes negativt af outsourcing af depot- eller investeringsfunktioner til tredjepart.

(48) For at CSD'en kan styre sine likviditetsbehov, bør den straks kunne få adgang til sine aktiver i form af kontanter, og den bør også kunne få adgang til værdipapirer, som den opbevarer i eget navn, samme forretningsdag, som en beslutning om at realisere aktiverne træffes.

(49) For at sikre en højere grad af beskyttelse af CSD'ens aktiver mod mellemleds misligholdelse, bør en CSD, som har adgang til en anden CSD via et CSD-link, opbevare disse aktiver på en adskilt konto hos den linkede CSD. Adskillelsen bør sikre, at CSD'ens aktiver er adskilt fra andre enheders aktiver og er passende beskyttet. Det er dog nødvendigt at tillade oprettelse af links med tredjelandes CSD'er, selv om der ikke er individuelt adskilte konti til rådighed hos et tredjelands CSD, under forudsætning af at den anmodende CSD's aktiver er tilstrækkeligt beskyttet, og de kompetente myndigheder er informeret om risiciene som følge af manglen på individuelt adskilte konti og om passende reducering af sådanne risici.

(50) For at sikre, at CSD'en investerer sine finansielle midler i højlikvide finansielle instrumenter med minimal markeds- og kreditrisiko, og at disse investeringer kan realiseres hurtigt med en minimal indvirkning på prisen til følge, bør den diversificere sin portefølje og fastsætte passende koncentrationsgrænser med hensyn til de udstedere, hvis instrumenter, den investerer sine midler i.

(51) For at sikre sikkerheden ved og effektiviteten af CSD'ens linkaftaler med en anden CSD bør CSD'en identificere, overvåge og styre alle potentielle risikokilder som følge af linkaftalen. Et CSD-link bør i alle relevante jurisdiktioner have et velfunderet retsgrundlag, som understøtter dets udformning og yder passende beskyttelse af de CSD'er, der deltager i linket. Linkede CSD'er bør måle, overvåge og forvalte de kredit- og likviditetsrisici, der opstår mellem dem.

(52) En anmodende CSD, som anvender et indirekte link eller et mellemled til at drive et CSD-link med en modtagende CSD, bør måle, overvåge og forvalte de yderligere risici, herunder depotrisici, kreditrisici samt juridiske og operationelle risici, som følger af anvendelsen af mellemleddet, for at sikre, at linkaftalen er sikker og effektiv.

(53) For at sikre udstedelsens integritet i de tilfælde, hvor værdipapirer forvaltes af flere CSD'er via CSD-links, bør CSD'er anvende særlige afstemningsforanstaltninger og koordinere deres foranstaltninger.

(54) CSD'er bør give fair og åben adgang til deres tjenesteydelser under behørig hensyntagen til den finansielle stabilitet og orden på markederne. De bør kontrollere de risici, der opstår som følge af deres deltagere og andre brugere, ved at fastsætte risikorelaterede kriterier for levering af deres tjenesteydelser. CSD'er bør sikre, at deres brugere, f.eks. deltagere, og alle andre CSD'er, centrale modparter (CCP'er), markedspladser eller udstedere, der har fået adgang til deres tjenesteydelser, opfylder kriterierne og har den operationelle kapacitet, de finansielle ressourcer, de retlige beføjelser og den risikostyringserfaring, der kræves for at forhindre, at CSD'er og andre brugere udsættes for risici.

(55) For at sikre et sikkert og effektivt værdipapirafviklingssystem bør CSD'en løbende overvåge, at dens adgangskrav er opfyldt, og have klart definerede og offentligt tilgængelige procedurer for nem suspension og velordnet udtræden af en anmodende part, der overtræder eller ikke længere opfylder adgangskravene.

(56) For at opnå tilladelse til at levere bankmæssige accessoriske tjenesteydelser bør CSD'en indgive en ansøgning til den kompetente myndighed med alle nødvendige elementer til sikring af, at leveringen af bankmæssige accessoriske tjenesteydelser ikke påvirker CSD'ens gnidningsløse levering af kerneydelser. Enheder, der allerede er meddelt tilladelse som CSD'er, bør ikke være forpligtet til på ny at indgive elementer, som allerede er indgivet i forbindelse med ansøgningen om meddelelse af tilladelse som CSD i henhold til forordning (EU) nr. 909/2014.

(57) Med henblik på at sikre retssikkerheden og en konsekvent anvendelse af lovgivningen, bør visse af de i denne forordning fastsatte krav om foranstaltninger vedrørende afviklingsdisciplin anvendes fra datoen for ikrafttrædelsen af disse foranstaltninger.

(58) Denne forordning er baseret på de udkast til reguleringsmæssige tekniske standarder, som ESMA har forelagt Kommissionen.

(59) ESMA har ved udarbejdelsen af de tekniske standarder, der er indeholdt i denne forordning, arbejdet tæt sammen med medlemmerne af Det Europæiske System af Centralbanker og Den Europæiske Banktilsynsmyndighed.

(60) ESMA har afholdt åbne offentlige høringer om udkastet til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet interessentgruppen for værdipapirer og markeder, der er nedsat i henhold artikel 37 i Europa-Parlamentets og Rådets forordning (EU) nr. 1095/2010, om en udtalelse (3) —

VEDTAGET DENNE FORORDNING:

KAPITEL I

ALMINDELIGE BESTEMMELSER

Artikel 1

Definitioner

I denne forordning forstås ved:

a) »revisionsperiode«: den periode, som revisionen dækker, og som begynder dagen efter afslutningen af foregående revisions- og evalueringsperiode

b) »afviklingsinstruks«: en overførselsordre, som defineret i artikel 2, litra i), i Europa-Parlamentets og Rådets direktiv 98/26/EF (4)

c) »afviklingsbegrænsning«: blokering, reservering eller øremærkning af værdipapirer, der gør dem utilgængelige for afvikling, eller blokering eller reservering af kontanter, der gør dem utilgængelige for afvikling

d) »exchange-traded funds« (ETF'er): en fond som defineret i artikel 4, stk. 1, nr. 46), i Europa-Parlamentets og Rådets direktiv 2014/65/EU (5)

e) »udsteder-CSD«: en CSD, der leverer de kerneydelser, der er omhandlet i afsnit A, punkt 1 eller 2, i bilaget til forordning (EU) nr. 909/2014, i forbindelse med en værdipapirudstedelse

f) »investor-CSD«: en CSD, der enten er deltager i et værdipapirafviklingssystem, der drives af en anden CSD, eller bruger en tredjepart eller et mellemled, som er deltager i det værdipapirafviklingssystem, der drives af en anden CSD, i forbindelse med en værdipapirudstedelse

g) »varigt medium«: ethvert middel, der gør det muligt at lagre oplysninger, så de er tilgængelige i fremtiden i en periode, som er afpasset oplysningernes formål, og som giver mulighed for uændret gengivelse af de lagrede oplysninger.

KAPITEL II

BESTEMMELSE AF DE MEST RELEVANTE VALUTAER OG PRAKTISKE ORDNINGER FOR SAMRÅDET MED DE RELEVANTE KOMPETENTE MYNDIGHEDER

(artikel 12, stk. 1, litra b) og c), i forordning (EU) nr. 909/2014)

Artikel 2

Bestemmelse af de mest relevante valutaer

1. De meste relevante valutaer, jf. artikel 12, stk. 1, litra b), i forordning (EU) nr. 909/2014, identificeres efter en af følgende beregninger:

a) hver EU-valutas relative andel af den samlede værdi af en CSD's afvikling af afviklingsinstrukser mod betaling beregnet over en periode på et år, forudsat at hver enkelt andel overstiger 1 %

b) den relative andel af afviklingsinstrukser mod betaling afviklet af en CSD i en EU-valuta sammenlignet med den samlede værdi af afviklingsinstrukser mod betaling i den pågældende valuta i alle CSD'er i Unionen beregnet over en periode på et år, forudsat at hver enkelt andel overstiger 10 %.

2. Beregningerne i stk. 1 udføres årligt af hver CSD's kompetente myndighed.

Artikel 3

Praktisk ordning for samrådet med de relevante myndigheder, jf. artikel 12, stk. 1, litra b) og c), i forordning (EU) nr. 909/2014

1. Hvis en af de mest relevante valutaer, der er bestemt i henhold til artikel 2 i nærværende forordning, udstedes af mere end én centralbank, udpeger de pågældende centralbanker én enkelt repræsentant som den relevante myndighed for den pågældende valuta, jf. artikel 12, stk. 1, litra b), i forordning (EU) nr. 909/2014.

2. Hvis kontantdelen af værdipapirtransaktionerne i overensstemmelse med artikel 40, stk. 1, i forordning (EU) nr. 909/2014 afvikles over konti oprettet hos flere centralbanker, som udsteder den samme valuta, udpeger de pågældende centralbanker én enkelt repræsentant som en relevant myndighed, jf. artikel 12, stk. 1, litra c), i nævnte forordning.

KAPITEL III

TILLADELSE TIL CSD'ER

(artikel 17 i forordning (EU) nr. 909/2014)

AFDELING 1

Generelle oplysninger om ansøgende CSD'er

Artikel 4

Identifikation af ansøgende CSD'er og deres retlige status

1. Det skal af en ansøgning om tilladelse tydeligt fremgå, hvem den ansøgende CSD er, og hvilke aktiviteter og tjenesteydelser den har til hensigt at udføre.

2. Ansøgningen om tilladelse skal indeholde følgende oplysninger:

a) kontaktoplysninger for den person, der er ansvarlig for ansøgningen

b) kontaktoplysninger for den eller de personer, der er ansvarlige for den ansøgende CSD's compliance- og interne kontrolfunktion

c) den ansøgende CSD's selskabsnavn, LEI-kode og registrerede adresse i Unionen

d) den ansøgende CSD's stiftelsesoverenskomst og vedtægter eller anden stiftelsesdokumentation eller lovpligtig dokumentation

e) en udskrift fra det relevante handelsregister eller den relevante dombog eller en anden form for bekræftet dokumentation for den ansøgende CSD's registrerede adresse og forretningsaktivitet, idet de pågældende oplysninger skal være gældende på ansøgningsdatoen

f) identifikation af det papirafviklingssystem, som den ansøgende CSD driver eller har til hensigt at drive

g) en kopi af ledelsesorganets beslutning vedrørende ansøgningen og referatet fra det møde, hvor ledelsesorganet godkendte ansøgningen og dens indgivelse

h) et organigram, der viser ejerskabsrelationerne mellem moderselskabet, datterselskaberne og andre tilknyttede enheder eller filialer, og hvor de enheder, der vises i organigrammet, er identificeret ved deres fulde selskabsnavn, retlige status, registrerede adresse og skattenumre eller virksomhedsregistreringsnumre

i) en beskrivelse af forretningsaktiviteterne hos den ansøgende CSD's datterselskaber eller andre juridiske personer, som den ansøgende CSD har en kapitalinteresse i, herunder oplysninger om størrelsen af kapitalinteressen

j) en liste med: i) navnet på hver enkelt person eller enhed, som direkte eller indirekte besidder mindst 5 % af den ansøgende CSD's kapital eller stemmerettigheder ii) navnet på hver enkelt person eller enhed, som kunne udøve en væsentlig indflydelse på forvaltningen af CSD'en som følge af dens besiddelse af kapital i den ansøgende CSD

k) en liste med: i) navnet på hver enkelt enhed, i hvilken den ansøgende CSD indirekte eller direkte besidder mindst 5 % af enhedens kapital og stemmerettigheder ii) navnet på hver enkelt enhed, hvis forvaltning den ansøgende CSD udøver en væsentlig indflydelse på

l) en liste over de kerneydelser, som er anført i afsnit A i bilaget til forordning (EU) nr. 909/2014, og som den ansøgende CSD leverer eller har til hensigt at levere

m) en liste over de accessoriske tjenesteydelser, som udtrykkeligt er anført i afsnit B i bilaget til forordning (EU) nr. 909/2014, og som den ansøgende CSD leverer eller har til hensigt at levere

n) en liste over de accessoriske tjenesteydelser, der er meddelt tilladelse til i henhold til, men som ikke udtrykkeligt er anført i afsnit B i bilaget til forordning (EU) nr. 909/2014, og som den ansøgende CSD leverer eller har til hensigt at levere

o) en liste over den investeringsservice, som er omfattet af direktiv 2014/65/EU, jf. litra n)

p) en liste over de tjenesteydelser og aktiviteter, som en ansøgende CSD outsourcer eller har til hensigt at outsource til en tredjepart i overensstemmelse med artikel 30 i forordning (EU) nr. 909/2014

q) den eller de valutaer, som den ansøgende CSD behandler eller til hensigt at behandle i forbindelse med tjenesteydelser, som den ansøgende CSD leverer, uanset om kontantbeløb afvikles over en centralbankkonto, en CSD-konto eller en konto hos et udpeget kreditinstitut

r) oplysninger om verserende og afsluttede retslige eller administrative procedurer, voldgiftssager eller anden retslig behandling, som den ansøgende CSD er part i, og som kan påføre den økonomiske eller andre omkostninger.

3. Hvis den ansøgende CSD har til hensigt at levere kerneydelser eller oprette en filial i overensstemmelse med artikel 23, stk. 2, i forordning (EU) nr. 909/2014, skal ansøgningen om tilladelse også indeholde følgende oplysninger:

a) i hvilken eller hvilke medlemsstater den ansøgende CSD har til hensigt at drive virksomhed

b) en driftsplan, hvori det bl.a. angives, hvilke former for tjenesteydelser den ansøgende CSD leverer eller har til hensigt at levere i værtslandet

c) den eller de valutaer, som den ansøgende CSD behandler eller har til hensigt at behandle i værtslandet

d) hvis tjenesteydelserne leveres, eller det er hensigten, at de skal leveres gennem en filial, filialens organisatorisk struktur og navnene på de personer, der er ansvarlige for dens ledelse

e) såfremt dette er relevant, en vurdering af de foranstaltninger, som den ansøgende CSD har til hensigt at træffe, således at dens brugere kan overholde den nationale lovgivning, jf. artikel 49, stk. 1, i forordning (EU) nr. 909/2014.

Artikel 5

Generelle oplysninger vedrørende politikker og procedurer

1. En ansøgning om tilladelse skal indeholde følgende oplysninger om den ansøgende CSD's politikker og procedurer, som er anført i dette kapitel:

a) stillingsbetegnelser for de ansvarlige for godkendelse og gennemførelse af politikker og procedurer

b) en beskrivelse af foranstaltningerne til gennemførelse og overvågning af overholdelse af politikker og procedurer.

2. En ansøgning om tilladelse skal indeholde en beskrivelse af de procedurer, som den ansøgende CSD har indført i overensstemmelse med artikel 65, stk. 3, i forordning (EU) nr. 909/2014.

Artikel 6

Oplysninger vedrørende CSD'ens tjenesteydelser og aktiviteter

Den ansøgende CSD skal medtage følgende i ansøgningen om tilladelse:

a) En detaljeret beskrivelse af de tjenesteydelser, der er omhandlet i artikel 4, stk. 2, litra l)-p).

b) De procedurer, der skal anvendes ved levering af de tjenesteydelser, der er omhandlet i litra a).

Artikel 7

Oplysninger vedrørende koncerner

1. Hvis en ansøgende CSD er del af en koncern, som omfatter andre CSD'er eller kreditinstitutter, jf. artikel 54, stk. 2, litra b), i forordning (EU) nr. 909/2014, skal ansøgningen om tilladelse indeholde følgende:

a) politikker og procedurer, jf. artikel 26, stk. 7, i forordning (EU) nr. 909/2014

b) oplysninger om sammensætningen af den øverste ledelse, ledelsesorganet og aktionærstrukturen i moderselskabet og de andre virksomheder i koncernen

c) de tjenesteydelser og nøglepersoner, bortset fra den øverste ledelse, som den ansøgende CSD deler med andre virksomheder i koncernen.

2. Hvis den ansøgende CSD har et moderselskab, skal ansøgningen om tilladelse indeholde følgende oplysninger:

a) den ansøgende CSD's moderselskabs registrerede adresse

b) hvis moderselskaber er en enhed, som er godkendt eller registreret og underlagt tilsyn i henhold til EU-lovgivningen eller tredjelandslovgivning, eventuelle relevante godkendelses- eller registreringsnumre og navnet på den eller de kompetente myndigheder for tilsyn med moderselskabet.

3. Hvis den ansøgende CSD har outsourcet tjenesteydelser eller aktiviteter til en virksomhed i koncernen i overensstemmelse med artikel 30 i forordning (EU) nr. 909/2014, skal ansøgningen indeholde et resumé og en kopi af aftalen om outsourcing.

AFDELING 2

Finansielle ressourcer med henblik på den ansøgende CSD's levering af tjenesteydelser

Artikel 8

Regnskabsrapporter, forretningsplan og genopretningsplan

1. En ansøgning om tilladelse skal indeholde følgende finansielle og forretningsmæssige oplysninger, således at den kompetente myndighed kan vurdere, om den ansøgende CSD overholder artikel 44, 46 og 47 i forordning (EU) nr. 909/2014:

a) regnskabsrapporter, herunder et komplet sæt regnskaber for de foregående tre år, og den lovpligtige revisionsrapport om årsregnskaberne og de konsoliderede regnskaber, jf. Europa-Parlamentets og Rådets direktiv 2006/43/EF (6), for de foregående tre år

b) hvis den ansøgende CSD er underkastet ekstern revision, navnet og det nationale registreringsnummer på den eksterne revisor

c) en forretningsplan, herunder en finansieringsplan og et anslået budget, der forudser forskellige forretningsscenarier for de tjenesteydelser, som en ansøgende CSD leverer, for en referenceperiode på mindst tre år

d) en eventuel plan for oprettelse af datterselskaber og filialer samt deres placering

e) en beskrivelse af de forretningsaktiviteter, som den ansøgende CSD har til hensigt at udføre, herunder forretningsaktiviteter i den ansøgende CSD's datterselskaber og filialer.

2. Hvis historiske finansielle oplysninger som omhandlet i stk. 1, litra a), ikke er til rådighed, skal en ansøgning om tilladelse indeholde følgende oplysninger om den ansøgende CSD:

a) dokumentation for tilstrækkelige finansielle ressourcer i en periode på seks måneder efter meddelelsen af en tilladelse

b) en delårsrapport

c) erklæringer om den ansøgende CSD's finansielle situation, herunder balance, resultatopgørelse, egenkapitalbevægelser og ændringer i pengestrømme, samt en sammenfattende redegørelse for regnskabspraksis og andre relevante forklarende noter

d) de reviderede årsregnskaber for et eventuelt moderselskab for de tre regnskabsår forud for datoen for indgivelse af ansøgning.

3. Ansøgningen skal indeholde en beskrivelse af en genopretningsplan, der er tilstrækkelig til at sikre kontinuiteten i den ansøgende CSD's kritiske operationer som omhandlet i artikel 22, stk. 2, i forordning (EU) nr. 909/2014, herunder:

a) et resumé, der giver et overblik over planen og dens gennemførelse

b) identificering af den ansøgende CSD's kritiske operationer, stressscenarier og hændelser, der udløser genopretning, og en beskrivelse af de genopretningsværktøjer, der anvendes af den ansøgende CSD

c) en vurdering af genopretningsplanens indvirkning på interessenter, der sandsynligvis vil blive berørt af dens gennemførelse

d) en vurdering af muligheden for juridisk håndhævelse af genopretningsplanen, som tager hensyn til juridiske begrænsninger, som følger af EU-lovgivning, national lovgivning eller tredjelandslovgivning.

AFDELING 3

Organisatoriske krav

Artikel 9

Organigram

En ansøgning om tilladelse skal indeholde et organigram med beskrivelse af den ansøgende CSD's organisatoriske struktur. Organigrammet skal omfatte følgende:

a) identitet og opgaver for så vidt angår de personer, der er ansvarlige for følgende poster: i) den øverste ledelse ii) ledere med ansvar for de operationelle funktioner, der er omhandlet i artikel 47, stk. 3 iii) ledere med ansvar for aktiviteterne i den ansøgende CSD's filialer iv) andre væsentlige funktioner i driften af den ansøgende CSD

b) antal medarbejdere i hver afdeling og driftsenhed.

Artikel 10

Personalepolitikker og -procedurer

En ansøgning om tilladelse skal indeholde følgende oplysninger om den ansøgende CSD's personalepolitikker og -procedurer:

a) en beskrivelse af aflønningspolitikker, herunder oplysninger om de faste og variable elementer i aflønningen af den øverste ledelse, ledelsesorganets medlemmer og det personale, der er ansat i den ansøgende CSD's funktioner for risikostyring, compliance og intern kontrol, intern revision og teknologi

b) de foranstaltninger, som den ansøgende CSD har indført for at reducere risikoen ved at være for afhængig af det ansvar, som påhviler enkeltpersoner.

Artikel 11

Risikoovervågningsværktøjer og ledelsesordninger

1. En ansøgning om tilladelse skal indeholde følgende oplysninger om den ansøgende CSD's ledelsesordninger og risikoovervågningsværktøjer:

a) en beskrivelse af den ansøgende CSD's ledelsesordninger, som er oprettet i overensstemmelse med artikel 47, stk. 2

b) de politikker, procedurer og systemer, der er oprettet i overensstemmelse med artikel 47, stk. 1

c) en beskrivelse af sammensætning, funktion og ansvarsområder for medlemmerne af ledelsesorganet og den øverste ledelse og de udvalg, der er nedsat i overensstemmelse med artikel 48.

2. I de oplysninger, der er omhandlet i stk. 1, skal indgå en beskrivelse af, hvordan medlemmer af den øverste ledelse og ledelsesorganet udvælges, udnævnes, resultatvurderes og fjernes.

3. Den ansøgende CSD skal beskrive proceduren for offentliggørelse af sin ledelsesordning og forretningsorden.

4. Hvis den ansøgende CSD har tilsluttet sig en anerkendt adfærdskodeks for god selskabsledelse, skal ansøgningen indeholde oplysninger om denne kodeks, og enhver situation, hvor den ansøgende CSD afviger fra kodeksen, skal begrundes.

Artikel 12

Funktioner for compliance, intern kontrol og intern revision

1. En ansøgning om tilladelse skal indeholde en beskrivelse af procedurerne for den ansøgende CSD's interne indberetning af overtrædelser, jf. artikel 26, stk. 5, i forordning (EU) nr. 909/2014.

2. En ansøgning om tilladelse skal indeholde oplysninger vedrørende en ansøgende CSD's interne revisionspolitik og -procedurer, jf. artikel 51, herunder:

a) en beskrivelse af værktøjer til overvågning og evaluering af, om den ansøgende CSD's interne revisionssystemer er tilstrækkelige og effektive

b) en beskrivelse af kontrol- og sikkerhedsværktøjer i forbindelse med den ansøgende CSD's informationsbehandlingssystemer

c) en beskrivelse af udviklingen og anvendelsen af den ansøgende CSD's interne revisionsmetoder

d) den interne revisionsfunktions arbejdsplan for de kommende tre år efter datoen for indgivelse af ansøgningen

e) en beskrivelse af funktioner og kvalifikationer for hver enkelt person, der er ansvarlig for intern revision, jf. artikel 47, stk. 3, litra d), under tilsyn af revisionsudvalget, jf. artikel 48, stk. 1, litra b).

3. En ansøgning om tilladelse skal indeholde følgende oplysninger om den ansøgende CSD's compliance- og intern kontrolfunktion, jf. artikel 47, stk. 3, litra c):

a) en beskrivelse af funktioner og kvalifikationer for de personer, der er ansvarlige for compliance- og intern kontrolfunktionen, og for andet personale, der er inddraget i vurderinger af compliance, herunder en beskrivelse af, hvordan det sikres, at compliance- og intern kontrolfunktionen er uafhængig af øvrige afdelinger

b) politikker og procedurer i forbindelse med compliance- og intern kontrolfunktionen, herunder en beskrivelse af ledelsesorganets og den øverste ledelses compliancefunktion

c) hvis en sådan foreligger, den seneste interne rapport udarbejdet af de personer, der er ansvarlige for compliance- og intern kontrolfunktionen, eller andet personale, der er involveret i vurderinger af compliance hos den ansøgende CSD.

Artikel 13

Den øverste ledelse, ledelsesorganet og aktionærerne

1. En ansøgning om tilladelse skal for så vidt angår hvert medlem af den ansøgende CSD's øverste ledelse og hvert medlem af dens ledelsesorgan indeholde følgende oplysninger, således at den kompetente myndighed kan vurdere, om den ansøgende CSD overholder artikel 27, stk. 1 og 4, i forordning (EU) nr. 909/2014:

a) en kopi af CV'et, der redegør for hvert medlems erfaring og viden

b) oplysninger om eventuelle strafferetlige og administrative sanktioner, som er pålagt et medlem i forbindelse med leveringen af finansielle tjenesteydelser eller datatjenester eller i forbindelse med svig eller misbrug af midler, i form af en passende officiel attest, hvis en sådan findes i den pågældende medlemsstat

c) en egenerklæring om godt omdømme i tilknytning til leveringen af finansielle tjenesteydelser eller datatjenester, hvor alle medlemmer af den øverste ledelse og ledelsesorganet erklærer, om: i) de har været straffet for en kriminel eller administrativ handling i forbindelse med leveringen af finansielle tjenesteydelser eller datatjenester eller i forbindelse med svig eller misbrug af midler ii) de har været genstand for en afgørelse, der gik dem imod, i en disciplinærsag rejst af en reguleringsmyndighed, et offentligt organ eller kontor, eller er genstand for en sådan sag, der ikke er afsluttet iii) de har været genstand for en afgørelse, der gik dem imod, i en civil retssag i forbindelse med levering af finansielle tjenesteydelser eller datatjenester eller for svig ved ledelse af en virksomhed iv) de har været medlemmer af ledelsesorganet eller den øverste ledelse for en virksomhed, hvis registrering eller tilladelse er blevet trukket tilbage af et reguleringsorgan, mens de var tilknyttet virksomheden, i mindst et år inden datoen for tilbagetrækningen af tilladelsen eller registreringen v) de er blevet nægtet ret til at udøve nogen form for aktiviteter, der kræver registrering eller tilladelse fra et reguleringsorgan vi) de har været medlemmer af ledelsesorganet eller den øverste ledelse for en virksomhed, mod hvilken der er indledt insolvensbehandling, i mindst et år inden indledningen af insolvensbehandlingen vii) de har været medlemmer af ledelsesorganet eller den øverste ledelse for en virksomhed, som er blevet pålagt en sanktion af et reguleringsorgan, mens de var tilknyttet virksomheden, i mindst et år inden en sådan sanktion blev pålagt viii) de på anden måde af et offentligt organ, et reguleringsorgan eller en faglig organisation er blevet pålagt bøder, suspenderet, erklæret for uegnet eller pålagt en anden sanktion i forbindelse med levering af finansielle tjenesteydelser eller datatjenester ix) de er blevet frataget retten til at fungere som direktør eller til at varetage en ledende stilling, eller deres ansættelse i eller anden tilknytning til en virksomhed er blevet ophævet som følge af embedsforseelse eller uregelmæssigheder.

For så vidt angår litra c), nr. i), er en egenerklæring ikke påkrævet, hvis der indgives en officiel attest i henhold til litra b) i dette stykke.

2. Ansøgningen om tilladelse skal indeholde følgende oplysninger om den ansøgende CSD's ledelsesorgan:

a) dokumentation for overholdelse af artikel 27, stk. 2, i forordning (EU) nr. 909/2014

b) en beskrivelse af medlemmerne af ledelsesorganets funktioner og ansvarsområder

c) et mål for repræsentation af det underrepræsenterede køn i ledelsesorganet, den relevante politik for, hvordan dette mål opfyldes, og den metode, som den ansøgende CSD anvender til offentliggørelse af målet, politikken og gennemførelsen heraf.

3. Ansøgningen om tilladelse skal indeholde følgende oplysninger om den ansøgende CSD's ejerskabsstruktur og aktionærer:

a) en beskrivelse af den ansøgende CSD's ejerskabsstruktur, jf. artikel 4, stk. 2, litra i), herunder en beskrivelse af, hvilke enheder der er i stand til at udøve kontrol med den ansøgende CSD's drift, og om størrelsen af deres interesser

b) en liste over aktionærer og personer, som er i stand til direkte eller indirekte at udøve kontrol med den ansøgende CSD's ledelse.

Artikel 14

Håndtering af interessekonflikter

1. En ansøgning om tilladelse skal indeholde følgende oplysninger om de politikker og procedurer for identificering og håndtering af potentielle interessekonflikter, som den ansøgende CSD har indført i overensstemmelse med artikel 50:

a) en beskrivelse af de politikker og procedurer vedrørende identificering, håndtering og videregivelse af oplysninger til den kompetente myndighed om mulige interessekonflikter og en beskrivelse af den procedure, der anvendes for at sikre, at den ansøgende CSD's personale er informeret om disse politikker og procedurer

b) en beskrivelse af de kontroller og foranstaltninger, der er indført for at sikre, at de i litra a) omhandlede krav vedrørende håndtering af interessekonflikter opfyldes

c) en beskrivelse af følgende elementer: i) nøglepersonalets funktioner og ansvarsområder, navnlig hvis de også har ansvarsområder i andre enheder ii) ordninger, der sikrer, at personer, der har en permanent interessekonflikt, udelukkes fra at deltage i beslutningstagningen og fra at modtage relevante oplysninger om de forhold, der er berørt af den permanente interessekonflikt iii) et ajourført register over eksisterende interessekonflikter på tidspunktet for ansøgningen og en beskrivelse af, hvordan disse håndteres.

2. Hvis den ansøgende CSD er del af en koncern, skal det i stk. 1, litra c), nr. iii), omhandlede register omfatte en beskrivelse af de interessekonflikter, der udgår fra de øvrige virksomheder inden for koncernen, i forbindelse med tjenesteydelser leveret af den ansøgende CSD og de ordninger, der er indført for at håndtere disse interessekonflikter.

Artikel 15

Fortrolighed

1. En ansøgning om tilladelse skal indeholde de politikker og procedurer, som den ansøgende CSD har indført for at forhindre uberettiget anvendelse eller videregivelse af fortrolige oplysninger. Fortrolige oplysninger omfatter følgende:

a) oplysninger vedrørende deltagere, kunder, udstedere eller andre brugere af den ansøgende CSD's tjenesteydelser

b) andre oplysninger, som den ansøgende CSD er i besiddelse som følge af sine forretningsaktiviteter, og som ikke må bruges i forretningsøjemed.

2. En ansøgning om tilladelse skal indeholde følgende oplysninger om personalets adgang til oplysninger, som den ansøgende CSD er i besiddelse af:

a) de interne procedurer vedrørende tilladelser til at få adgang til oplysninger, der sikrer beskyttet adgang til data

b) en beskrivelse af begrænsninger for anvendelse af data af fortrolighedshensyn.

Artikel 16

Brugerudvalg

En ansøgning om tilladelse skal indeholde følgende oplysninger om hvert brugerudvalg:

a) mandatet for brugerudvalget

b) forvaltningsordningerne for brugerudvalget

c) arbejdsgangen i brugerudvalget

d) adgangskravene for brugerudvalgets medlemmer samt, hvorledes de vælges

e) en liste over de foreslåede medlemmer af brugerudvalget og angivelse af de interesser, de repræsenterer.

Artikel 17

Registrering

1. En ansøgning om tilladelse skal indeholde en beskrivelse af den ansøgende CSD's systemer, politikker og procedurer for registrering, der er fastsat og opretholdes i overensstemmelse med kapitel VIII i denne forordning.

2. Hvis en ansøgende CSD ansøger om tilladelse inden datoen for anvendelse af artikel 54, skal ansøgningen om tilladelse indeholder følgende oplysninger:

a) en analyse af, i hvilket omfang den ansøgende CSD's eksisterende systemer, politikker og procedurer for registrering er i overensstemmelse med kravene i artikel 54

b) en gennemførelsesplan med nærmere oplysninger om, hvordan den ansøgende CSD vil opfylde kravene i artikel 54, inden datoen for dens anvendelse.

AFDELING 4

Bestemmelser om god forretningsskik

Artikel 18

Mål og målsætninger

En ansøgning om tilladelse skal indeholde en beskrivelse af den ansøgende CSD's mål og målsætninger, jf. artikel 32, stk. 1, i forordning (EU) nr. 909/2014.

Artikel 19

Behandling af klager

En ansøgning om tilladelse skal indeholde de procedurer, som den ansøgende CSD har fastsat for behandling af klager.

Artikel 20

Deltagelseskrav

En ansøgning om tilladelse skal indeholde alle de nødvendige oplysninger vedrørende deltagelsen i de værdipapirafviklingssystemer, som drives af den ansøgende CSD i overensstemmelse med artikel 33 i forordning (EU) nr. 909/2014 og artikel 88-90 i nærværende forordning. Oplysningerne skal omfatte følgende:

a) kriterierne for deltagelse, som giver mulighed for fair og åben adgang for alle juridiske personer, som har til hensigt at blive deltagere i de værdipapirafviklingssystemer, som drives af den ansøgende CSD

b) procedurerne for anvendelse af disciplinære foranstaltninger mod eksisterende deltagere, der ikke opfylder kriterierne for deltagelse.

Artikel 21

Gennemsigtighed

1. En ansøgning om tilladelse skal indeholde dokumenter og oplysninger om den ansøgende CSD's prispolitik for så vidt angår tjenesteydelser, jf. artikel 34 i forordning (EU) nr. 909/2014. Disse oplysninger skal navnlig omfatte priser og gebyrer for hver kerneydelse, den ansøgende CSD leverer, og gældende nedslag og rabatter samt betingelserne for at opnå sådanne.

2. Den ansøgende CSD skal give den kompetente myndighed en beskrivelse af de metoder, der er anvendt til at offentliggøre de relevante oplysninger i henhold til artikel 34, stk. 1, 2, 4 og 5, i forordning (EU) nr. 909/2014.

3. En ansøgning om tilladelse skal indeholde oplysninger, der gør det muligt for den kompetente myndighed at vurdere, hvordan den ansøgende CSD har til hensigt at opfylde kravene om at redegøre separat for omkostninger og indtægter i henhold til artikel 34, stk. 6 og 7, i forordning (EU) nr. 909/2014.

Artikel 22

Procedurer for kommunikation med deltagere og andre markedsinfrastrukturer

En ansøgning om tilladelse skal indeholde relevante oplysninger vedrørende den ansøgende CSD's anvendelse af internationale åbne kommunikationsprocedurer og -standarder for meddelelser og referencedata i dens procedurer for kommunikation med deltagere og andre markedsinfrastrukturer.

AFDELING 5

Krav til tjenesteydelser, der leveres af CSD'er

Artikel 23

Elektronisk form

En ansøgning om tilladelse skal indeholde oplysninger om de processer vedrørende elektronisk registrering, der sikrer, at den ansøgende CSD overholder artikel 3 i forordning (EU) nr. 909/2014.

Artikel 24

Planlagte afviklingsdatoer og foranstaltninger til forebyggelse og afhjælpning af afviklingsfejl

1. En ansøgning om tilladelse skal indeholde følgende oplysninger vedrørende den ansøgende CSD:

a) procedurer og foranstaltninger til forebyggelse af afviklingsfejl i henhold til artikel 6 i forordning (EU) nr. 909/2014

b) foranstaltninger til afhjælpning af afviklingsfejl i henhold til artikel 7 i forordning (EU) nr. 909/2014.

2. Hvis en ansøgende CSD ansøger om tilladelse inden artikel 6 og 7 i forordning (EU) nr. 909/2014 finder anvendelse, jf. artikel 76, stk. 4 og 5, i nævnte forordning, skal ansøgningen om tilladelse indeholde en gennemførelsesplan med nærmere oplysninger om, hvordan den ansøgende CSD vil opfylde kravene i artikel 6 og 7 i forordning (EU) nr. 909/2014.

De institutioner, der er omhandlet i artikel 69, stk. 1, i forordning (EU) nr. 909/2014, skal i den gennemførelsesplan, der er omhandlet i første afsnit, medtage en analyse af, i hvilket omfang deres eksisterende regler, procedurer og mekanismer er i overensstemmelse med bestemmelserne i artikel 6 og 7 i forordning (EU) nr. 909/2014.

Artikel 25

Udstedelsens integritet

En ansøgning om tilladelse skal indeholde oplysninger om ansøgerens regler og procedurer til sikring af integriteten af de værdipapirudstedelser, der er omhandlet i artikel 37 i forordning (EU) nr. 909/2014 og kapitel IX i nærværende forordning.

Artikel 26

Beskyttelse af deltageres og deres kunders værdipapirer

En ansøgning om tilladelse skal indeholde følgende oplysninger vedrørende de foranstaltninger, der er truffet, for at beskytte den ansøgende CSD's deltageres og deres kunders værdipapirer i henhold til artikel 38 i forordning (EU) nr. 909/2014:

a) regler og procedurer til mindskelse og styring af de risici, der er forbundet med opbevaring af værdipapirer

b) en detaljeret beskrivelse af de forskellige adskillelsesniveauer, som en ansøgende CSD tilbyder, en beskrivelse af de omkostninger, der er forbundet med hvert niveau, de forretningsmæssige vilkår, som de tilbydes på, de væsentligste lovmæssige virkninger og den gældende lovgivning om insolvens

c) regler og procedurer for indhentning af samtykke, jf. artikel 38, stk. 7, i forordning (EU) nr. 909/2014.

Artikel 27

Endelig afregning

En ansøgning om tilladelse skal indeholde oplysninger vedrørende de regler om endelig afregning, som den ansøgende CSD har indført i overensstemmelse med artikel 39 i forordning (EU) nr. 909/2014.

Artikel 28

Kontantafvikling

1. En ansøgning om tilladelse skal omfatte procedurerne for afvikling af kontantbetalinger for hvert værdipapirafviklingssystem, som den ansøgende CSD driver, i overensstemmelse med artikel 40 i forordning (EU) nr. 909/2014.

2. Den ansøgende CSD skal fremlægge oplysninger om, hvorvidt kontantbetalingerne afvikles i overensstemmelse med artikel 40, stk. 1 eller stk. 2, i forordning (EU) nr. 909/2014.

Hvis det er hensigten, at kontantbetalingerne afvikles i overensstemmelse med artikel 40, stk. 2, i forordning (EU) nr. 909/2014, skal den ansøgende CSD forklare, hvorfor afvikling i overensstemmelse med artikel 40, stk. 1, i forordning (EU) nr. 909/2014 ikke er praktisk muligt.

Artikel 29

Regler og procedurer vedrørende deltageres misligholdelse

En ansøgning om tilladelse skal omfatte de regler og procedurer, som den ansøgende CSD har indført for at håndtere en deltagers misligholdelse.

Artikel 30

Overførsel af deltageres og kunders aktiver i tilfælde af inddragelse af tilladelse

En ansøgning om tilladelse skal indeholde oplysninger om de procedurer, som den ansøgende CSD har indført for at sikre rettidig og korrekt afvikling og overførsel af kundernes og deltagernes aktiver til en anden CSD i tilfælde af inddragelse af dens tilladelse.

AFDELING 6

Tilsynsmæssige krav

Artikel 31

Retlige risici

1. En ansøgning om tilladelse skal indeholde alle de oplysninger, der er nødvendige for, at den kompetente myndighed kan vurdere, om den ansøgende CSD's regler, procedurer og aftaler er tydelige, letforståelige og kan håndhæves i alle relevante jurisdiktioner i overensstemmelse med artikel 43, stk. 1 og 2, i forordning (EU) nr. 909/2014.

2. Hvis den ansøgende CSD har til hensigt at drive forretninger i forskellige jurisdiktioner, skal den give den kompetente myndighed oplysninger om de foranstaltninger, der er truffet for at identificere og reducere de risici, der opstår som følge af potentielle lovkonflikter på tværs af jurisdiktioner i overensstemmelse med artikel 43, stk. 3, i forordning (EU) nr. 909/2014. Disse oplysninger skal omfatte den retlige vurdering, der ligger til grund for disse foranstaltninger.

Artikel 32

Generelle forretningsmæssige risici

1. Den ansøgende CSD skal give den kompetente myndighed en beskrivelse af de risikostyrings- og kontrolsystemer samt IT-værktøjer, som den ansøgende CSD har indført for at styre forretningsmæssige risici, jf. artikel 44 i forordning (EU) nr. 909/2014.

2. Hvis den ansøgende CSD er blevet risikoklassificeret af en tredjepart, skal denne risikoklassificering forelægges den kompetente myndighed sammen med relevante oplysninger, der støtter risikoklassificeringen.

Artikel 33

Operationelle risici

1. En ansøgning om tilladelse skal indeholde oplysninger, der dokumenterer, at den ansøgende CSD opfylder kravene vedrørende styring af operationelle risici, jf. artikel 45 i forordning (EU) nr. 909/2014 og kapitel X i nærværende forordning.

2. En ansøgning om tilladelse skal også indeholde følgende oplysninger vedrørende den liste over tjenesteydelser, der er omhandlet i artikel 4, stk. 2, litra p), i nærværende forordning:

a) en kopi af aftalerne om outsourcing

b) de metoder, som anvendes til at overvåge serviceniveauet for de outsourcede tjenesteydelser og aktiviteter.

Artikel 34

Investeringspolitik

En ansøgning om tilladelse skal indeholde dokumentation for, at:

a) den ansøgende CSD opbevarer sine finansielle aktiver i overensstemmelse med artikel 46, stk. 1, 2 og 5, i forordning (EU) nr. 909/2014 og kapitel XI i nærværende forordning

b) den ansøgende CSD's investeringer er i overensstemmelse med artikel 46, stk. 3, i forordning (EU) nr. 909/2014 og kapitel XI i nærværende forordning.

Artikel 35

Kapitalkrav

En ansøgning om tilladelse skal indeholde følgende oplysninger vedrørende kapitalkravene:

a) oplysninger, der dokumenterer, at den ansøgende CSD's kapital, herunder den ansøgende CSD's tilbageholdte overskud og reserver, opfylder kravene i artikel 47 i forordning (EU) nr. 909/2014

b) den plan, der er omhandlet i artikel 47, stk. 2, i forordning (EU) nr. 909/2014, og eventuelle ajourføringer af planen, og dokumentation for, at den er godkendt af den ansøgende CSD's ledelsesorgan eller af et passende udvalg under ledelsesorganet.

AFDELING 7

Artikel 36

CSD-links

Hvis den ansøgende CSD har oprettet eller har til hensigt at oprette CSD-links, skal ansøgningen om tilladelse indeholde følgende oplysninger:

a) en beskrivelse af CSD-linkene ledsaget af den ansøgende CSD's vurderinger af potentielle risikokilder som følge af linkaftalerne

b) det forventede eller faktiske omfang af afviklinger og værdien af afviklinger foretaget inden for CSD-linkene

c) procedurerne vedrørende identificering, vurdering, overvågning og styring af alle potentielle risikokilder for den ansøgende CSD og for dens deltagere som følge af linkaftalerne og de relevante foranstaltninger, der er truffet for at reducere risikokilderne

d) en vurdering af anvendeligheden af den insolvenslovgivning, der gælder for driften af et CSD-link, og dens virkninger for den ansøgende CSD

e) andre relevante oplysninger, som den kompetente myndighed anmoder om for at kunne vurdere CSD-linkenes overensstemmelse med kravene i artikel 48 i forordning (EU) nr. 909/2014 og kapitel XII i nærværende forordning.

AFDELING 8

Adgang til CSD'er

Artikel 37

Adgangsregler

En ansøgning om tilladelse skal indeholde en beskrivelse af procedurerne for behandling af følgende anmodninger om adgang:

a) fra juridiske personer, som har til hensigt at blive deltagere, i overensstemmelse med artikel 33 i forordning (EU) nr. 909/2014 og kapitel XIII i nærværende forordning

b) fra udstedere i overensstemmelse med artikel 49 i forordning (EU) nr. 909/2014 og kapitel XIII i nærværende forordning

c) fra andre CSD'er i overensstemmelse med artikel 52 i forordning (EU) nr. 909/2014 og kapitel XIII i nærværende forordning

d) fra andre markedsinfrastrukturer i overensstemmelse med artikel 53 i forordning (EU) nr. 909/2014 og kapitel XIII i nærværende forordning.

AFDELING 9

Yderligere oplysninger

Artikel 38

Anmodning om yderligere oplysninger

Den kompetente myndighed kan anmode den ansøgende CSD om yderligere oplysninger, som er nødvendige for vurdering af, om den ansøgende CSD på tidspunktet for meddelelse af tilladelse opfylder alle kravene i forordning (EU) nr. 909/2014.

KAPITEL IV

CSD'ERS KAPITALINTERESSER I VISSE ENHEDER

(artikel 18, stk. 3, i forordning (EU) nr. 909/2014)

Artikel 39

Kriterier for en CSD's kapitalinteresser

Ved godkendelsen af CSD'ers kapitalinteresse i en juridisk person, som ikke leverer de tjenesteydelser, der er anført i afsnit A og B i bilaget til forordning (EU) nr. 909/2014, skal den kompetente myndighed tage hensyn til følgende kriterier:

a) omfanget af de finansielle forpligtelser, som CSD'en har påtaget sig som følge af denne kapitalinteresse

b) om CSD'en råder over tilstrækkelige finansielle ressourcer, der opfylder de i artikel 46 i forordning (EU) nr. 909/2014 omhandlede kriterier, til at dække de risici, der opstår som følge af: i) de garantier, som CSD'en har givet den juridiske person ii) eventuelle forpligtelser, som CSD'en har påtaget sig til fordel for den juridiske person iii) den juridiske persons tabsdelingsaftaler eller genopretningsmekanismer

c) om den juridiske person, som CSD'en har en kapitalinteresse i, leverer tjenesteydelser, som supplerer CSD'ens kerneydelser, jf. 18, stk. 4, i forordning (EU) nr. 909/2014, f.eks.: i) en central modpart, som er meddelt tilladelse eller anerkendt i henhold til forordning (EU) nr. 648/2012, eller ii) en markedsplads som defineret i artikel 2, stk. 1, nr. 42), i forordning (EU) nr. 909/2014

d) om CSD'ens kapitalinteresse fører til dens kontrol over den juridiske person som defineret i artikel 2, stk. 1, nr. 21), i forordning (EU) nr. 909/2014

e) CSD'ens analyse af de risici, som følger af denne kapitalinteresse, herunder analyser, der er godkendt af en intern eller ekstern revisor, og som påviser, at alle risici som følge af kapitalinteressen styres på en hensigtsmæssig måde. De kompetente myndigheder skal navnlig tage hensyn til følgende aspekter i CSD'ens analyse: i) den strategiske begrundelse for kapitalinteressen, som tager hensyn til CSD-brugernes interesser, herunder udstedere, deltagere og deres kunder ii) de finansielle risici og forpligtelser som følge af CSD'ens kapitalinteresse.

KAPITEL V

REVISION OG EVALUERING

(artikel 22 i forordning (EU) nr. 909/2014)

Artikel 40

Oplysninger, der skal forelægges den kompetente myndighed

1. Med henblik på dette kapitel omfatter en »revisionsperiode« som defineret i artikel 1, litra a), perioden mellem den første tilladelse, der er meddelt en CSD i overensstemmelse med artikel 17, stk. 1, i forordning (EU) nr. 909/2014, og den første revision og evaluering, jf. artikel 22, stk. 1, i nævnte forordning.

2. Med henblik på revision og evaluering, jf. artikel 22, stk. 1, i forordning (EU) nr. 909/2014, skal en CSD forelægge sin kompetente myndighed følgende oplysninger:

a) de oplysninger, der er omhandlet i artikel 41 og 42

b) en rapport over CSD'ens aktiviteter og de væsentlige ændringer, jf. artikel 16, stk. 4, i forordning (EU) nr. 909/2014, der er foretaget i revisionsperioden, og alle tilhørende dokumenter

c) yderligere oplysninger, som den kompetente myndighed anmoder om, og som er nødvendige for vurdering af CSD'ens og dens aktiviteters overensstemmelse med forordning (EU) nr. 909/2014 i revisionsperioden.

3. Den i stk. 2, litra b), omhandlede rapport skal indeholde CSD'ens erklæring om generel overholdelse af bestemmelserne i forordning (EU) nr. 909/2014 i revisionsperioden.

Artikel 41

Periodiske oplysninger, der er relevante for revisionerne

For hver revisionsperiode skal CSD'en forelægge den kompetente myndighed følgende oplysninger:

a) et komplet sæt af CSD'en seneste reviderede regnskaber, herunder dem, der er konsolideret på koncernniveau

b) en sammenfattende version af CSD'ens seneste delårsregnskaber

c) ledelsesorganets afgørelser, der følger brugerudvalgets anbefaling, samt afgørelser, hvor ledelsesorganet har besluttet ikke at følge brugerudvalgets anbefaling

d) oplysninger om verserende civile, administrative eller andre retslige eller udenretslige procedurer, der involverer CSD'en, navnlig i forbindelse med forhold, der vedrører skat og insolvens, eller forhold, der kan medføre finansielle eller omdømmemæssige omkostninger for CSD'en

e) oplysninger om verserende civile, administrative eller andre retslige eller udenretslige procedurer, der involverer et medlem af ledelsesorganet eller et medlem af den øverste ledelse, og som kan have en negativ indvirkning på CSD'en

f) endelige beslutninger, der følger af procedurerne i litra d) og e)

g) en kopi af resultaterne af forretningskontinuitets-stresstestene eller lignende foranstaltninger gennemført i revisionsperioden

h) en rapport om de operationelle hændelser, der indtraf i revisionsperioden, og som påvirkede den gnidningsløse levering af kerneydelser, de foranstaltninger, der blev truffet for at håndtere dem, og resultaterne heraf

i) en rapport om værdipapirafviklingssystemets resultater, herunder en vurdering af systemets tilgængelighed i revisionsperioden, målt dagligt som en procentdel af den tid, systemet er i drift og fungerer i henhold til de aftalte parametre

j) et sammendrag af de typer manuelle interventioner, som CSD'en har foretaget

k) oplysninger om identificering af CSD'ens kritiske operationer, væsentlige ændringer af dens genopretningsplan, resultater af stressscenarier, faktorer, der udløser genopretning, og CSD'ens genopretningsværktøjer

l) oplysninger om formelle klager, som CSD'en har modtaget i revisionsperioden, herunder oplysninger om følgende: i) klagens art ii) hvordan klagen blev håndteret, herunder resultatet af klagen iii) dato for klagens færdigbehandling

m) oplysninger om tilfælde, hvor CSD'en nægtede eksisterende eller potentielle deltagere, udstedere, andre CSD'er eller andre markedsinfrastrukturer adgang til sine tjenesteydelser i overensstemmelse med artikel 33, stk. 3, artikel 49, stk. 3, artikel 52, stk. 2, og artikel 53, stk. 3, i forordning (EU) nr. 909/2014

n) en rapport om ændringer, der påvirker CSD-links oprettet af CSD'en, herunder ændringer af de mekanismer og procedurer, der anvendes til afvikling i disse CSD-links

o) oplysninger om alle tilfælde af identificerede interessekonflikter, der opstod i revisionsperioden, herunder beskrivelse af, hvordan de blev håndteret

p) oplysninger om interne kontroller og revisioner foretaget af CSD'en i revisionsperioden

q) oplysninger om identificerede overtrædelser af forordning (EU) nr. 909/2014, herunder dem, der er identificeret gennem de indberetningskanaler, der er omhandlet i artikel 26, stk. 5, i forordning (EU) nr. 909/2014

r) detaljerede oplysninger om disciplinære foranstaltninger truffet af CSD'en, herunder tilfælde af suspension af deltagere i overensstemmelse med artikel 7, stk. 9, i forordning (EU) nr. 909/2014, med angivelse af suspensionsperioden og årsagen til suspensionen

s) CSD'ens generelle forretningsstrategi, der dækker en periode på mindst tre år efter sidste revision og evaluering, og en detaljeret forretningsplan for de tjenesteydelser, som CSD'en har leveret, og som dækker en periode på mindst et år efter sidste revision og evaluering.

Artikel 42

Statistiske data, der skal fremlægges for hver revision og evaluering

1. For hver revisionsperiode skal CSD'en forelægge den kompetente myndighed følgende statistiske data:

a) en liste over deltagere for hvert værdipapirafviklingssystem drevet af CSD'en med angivelse af det land, hvor de har deres hovedsæde

b) en liste over udstedere og en liste over værdipapirudstedelser registreret i værdipapirkonti, der forvaltes centralt og ikkecentralt i hvert værdipapirafviklingssystem, der drives af CSD'en, med angivelse af det land, hvor udstederne har deres hovedsæde, og identifikation af de udstedere, som CSD'en leverer de ydelser til, der er omhandlet i afsnit A, punkt 1 og 2, i bilaget til forordning (EU) nr. 909/2014

c) den samlede markedsværdi og den nominelle værdi af de værdipapirer, der er registreret i værdipapirkonti, der forvaltes centralt og ikkecentralt i hvert værdipapirafviklingssystem, der drives af CSD'en

d) den nominelle værdi og markedsværdien af de i litra c) omhandlede værdipapirer, der angives som følger: i) efter hver af følgende typer finansielle instrumenter: — værdipapirer, jf. artikel 4, stk. 1, nr. 44), litra a), i direktiv 2014/65/EU — statslig gæld, jf. artikel 4, stk. 1, nr. 61), i direktiv 2014/65/EU — værdipapirer, jf. artikel 4, stk. 1, nr. 44), litra b), i direktiv 2014/65/EU, bortset fra statslig gæld som omhandlet i artikel 4, stk. 1, nr. 61), i direktiv 2014/65/EU — værdipapirer, jf. artikel 4, stk. 1, nr. 44), litra c), i direktiv 2014/65/EU — ETF'er (exchange-traded funds), jf. artikel 4, stk. 1, nr. 46), i direktiv 2014/65/EU — andele i kollektive investeringsinstitutter, bortset fra ETF'er — pengemarkedsinstrumenter, bortset fra statslig gæld, jf. artikel 4, stk. 1, nr. 61), i direktiv 2014/65/EU — emissionskvoter — andre finansielle instrumenter ii) efter det land, hvor deltageren har sit hovedsæde iii) efter det land, hvor udstederen har sit hovedsæde

e) den nominelle værdi og markedsværdien af værdipapirer registreret første gang i hvert værdipapirafviklingssystem, der drives af CSD'en

f) den nominelle værdi og markedsværdien af de i litra e) omhandlede værdipapirer, der angives som følger: i) efter typer af finansielle instrumenter, jf. litra d), nr. i) ii) efter det land, hvor deltageren har sit hovedsæde iii) efter det land, hvor udstederen har sit hovedsæde

g) det samlede antal afviklingsinstrukser mod betaling og værdien heraf og det samlede antal afviklingsinstrukser uden betaling afviklet i hvert værdipapirafviklingssystem, der drives af CSD'en, og værdien heraf

h) det samlede antal afviklingsinstrukser og værdien heraf kategoriseret som følger: i) efter typer af finansielle instrumenter, jf. litra d), nr. i) ii) efter det land, hvor deltageren har sit hovedsæde iii) efter det land, hvor udstederen har sit hovedsæde iv) efter afviklingsvaluta v) efter type afviklingsinstruks som følger: — afviklingsinstrukser uden betaling (FOP), der består af afviklingsinstrukserne levering uden betaling (DFP) og modtagelse uden betaling (RFP) — afviklingsinstrukser levering mod betaling (DVP) og modtagelse mod betaling (RVP) — afviklingsinstrukser levering med betaling (DWP) og modtagelse med betaling (RWP) — afviklingsinstrukser betaling uden levering (PFOD) vi) for afviklingsinstrukser mod betaling, efter om kontantdelen afvikles i overensstemmelse med artikel 40, stk. 1, i forordning (EU) nr. 909/2014 eller i overensstemmelse med artikel 40, stk. 2, i forordning (EU) nr. 909/2014

i) antallet og værdien af dækningskøb, jf. artikel 7, stk. 3, i forordning (EU) nr. 909/2014

j) antallet og værdien af sanktioner, jf. artikel 7, stk. 2, i forordning (EU) nr. 909/2014

k) den samlede værdi af værdipapirindlåns- og værdipapirudlånsoperationer, som behandles af CSD'en, der fungerer som mellemled eller principal for hver type af finansielle instrumenter, der er omhandlet i litra d), nr. i)

l) den samlede værdi af de afviklingsinstrukser, der afvikles via hvert CSD link, med angivelse af, om CSD'en er den anmodende CSD eller den modtagende CSD

m) værdien af garantier og tilsagn, som CSD'en har modtaget eller givet, i forbindelse med værdipapirindlåns- og værdipapirudlånsoperationer

n) værdien af likviditetsaktiviteter med valuta og værdipapirer i forbindelse med forvaltning af deltagernes langfristede balancer, herunder kategorier af institutioner, hvis langfristede balancer forvaltes af CSD'en

o) antal afstemningsprocesser, der afslører uretmæssig oprettelse eller sletning af værdipapirer, jf. artikel 65, stk. 2, hvor disse processer vedrører værdipapirudstedelser, der er registreret i værdipapirkonti, der forvaltes centralt og ikkecentralt af CSD'en

p) gennemsnit, median og modus for varigheden af den tid, det tager at afhjælpe den fejl, der er afdækket i henhold til artikel 65, stk. 2.

De i stk. 1, litra g), h) og l), omhandlede værdier beregnes som følger:

a) kontantdelens afviklingsbeløb i tilfælde af afviklingsinstrukser mod betaling

b) de finansielle instrumenters markedsværdi eller, hvis en sådan ikke er tilgængelig, de finansielle instrumenters nominelle værdi i tilfælde af afviklingsinstrukser uden betaling.

2. Den i stk. 1 omhandlede markedsværdi beregnes som følger på den sidste dag i revisionsperioden:

a) for de i artikel 3, stk. 1, i Europa-Parlamentets og Rådets forordning (EU) nr. 600/2014 (7) omhandlede finansielle instrumenter, som er optaget til handel på en markedsplads inden for Unionen, er markedsværdien lukkeprisen på det mest relevante marked med hensyn til likviditet, jf. artikel 4, stk. 6, litra b), i nævnte forordning

b) for andre finansielle instrumenter, som er optaget til handel på en markedsplads inden for Unionen, end de i litra a) omhandlede, er markedsværdien lukkeprisen, der er afledt af den markedsplads inden for Unionen, der har den største omsætning

c) for andre finansielle instrumenter end de i litra a) og b) omhandlede fastsættes markedsværdien på grundlag af en pris beregnet ved hjælp af en på forhånd fastlagt metode, der vedrører kriterier i forbindelse med markedsdata, såsom markedspriser på forskellige markedspladser eller hos forskellige investeringsselskaber.

3. CSD'en skal angive de i stk. 1 omhandlede værdier i den valuta, som værdipapirerne er denomineret i, afvikles i, eller som kreditten ydes i. Den kompetente myndighed kan anmode CSD'en om at angive disse værdier i CSD'ens hjemlands valuta eller i euro.

4. Med henblik på CSD'ens statistiske indberetning kan den kompetente myndighed fastsætte algoritmer eller principper for aggregering af data.

Artikel 43

Andre oplysninger

Følgende skal fremgå af de dokumenter, som CSD'en forelægger den kompetente myndighed i henhold til artikel 41:

a) om et dokument forelægges for første gang, eller om der er tale om et dokument, som allerede er blevet forelagt og er blevet ajourført i revisionsperioden

b) dokumentets entydige referencenummer tildelt af CSD'en

c) dokumentets titel

d) det kapitel, det afsnit eller den side i dokumentet, hvor der i revisionsperioden er foretaget ændringer, samt yderligere forklaringer vedrørende de ændringer, der er foretaget i revisionsperioden.

Artikel 44

Oplysninger, som skal forelægges de myndigheder, som er omhandlet i artikel 22, stk. 7, i forordning (EU) nr. 909/2014

For hver revisionsperiode skal den kompetente myndighed forelægge følgende oplysninger for de myndigheder, der er omhandlet i artikel 22, stk. 7, i forordning (EU) nr. 909/2014:

a) en rapport om den kompetente myndigheds evaluering af de risici, som CSD'en er eller kan blive udsat for, eller som den skaber med henblik på at sikre velfungerende værdipapirmarkeder

b) påtænkte eller endelige afhjælpende foranstaltninger eller sanktioner mod CSD'en som følge af revisionen og evalueringen.

Hvis det er relevant, skal den i litra a) omhandlede rapport omfatte resultaterne af den kompetente myndigheds analyse af, hvordan CSD'en opfylder de i artikel 24, stk. 2, omhandlede krav, og de i artikel 24, stk. 2, omhandlede relevante dokumenter og oplysninger, der er forelagt af CSD'en.

Artikel 45

Udveksling af oplysninger mellem de myndigheder, der er omhandlet i artikel 22, stk. 8, i forordning (EU) nr. 909/2014

1. Den kompetente myndighed skal i forbindelse med revision og evaluering sende de kompetente myndigheder, der er omhandlet i artikel 22, stk. 8, i forordning (EU) nr. 909/2014, alle relevante oplysninger, som CSD'en har forelagt i forbindelse med personale, nøglepersoner, funktioner, tjenesteydelser eller systemer, der deles af den pågældende CSD og andre CSD'er, med hvilke den har den form for forbindelser, der er omhandlet i artikel 17, stk. 6, litra a), b) og c), i forordning (EU) nr. 909/2014, senest 10 arbejdsdage efter modtagelsen af disse oplysninger.

2. Efter hver revision og evaluering sender den kompetente myndighed følgende oplysninger til de kompetente myndigheder, der er omhandlet i artikel 22, stk. 8, i forordning (EU) nr. 909/2014:

a) en rapport om den kompetente myndigheds evaluering af de risici, som CSD'en er eller kan blive udsat for, eller som den skaber med henblik på at sikre velfungerende værdipapirmarkeder

b) påtænkte eller endelige afhjælpende foranstaltninger eller sanktioner mod CSD'en som følge af revisionen og evalueringen.

KAPITEL VI

ANERKENDELSE AF ET TREDJELANDS CSD

(artikel 25, stk. 6, i forordning (EU) nr. 909/2014)

Artikel 46

Ansøgningens indhold

1. En ansøgning om anerkendelse skal indeholde de oplysninger, der er angivet i bilag I.

2. En ansøgning om anerkendelse skal:

a) indgives på et varigt medium

b) indgives i papirform og i elektronisk form, idet sidstnævnte skal være i open source-formater, der let kan læses

c) indgives på et sprog, der er almindeligt udbredt i internationale finanskredse, og skal indeholde oversættelser, hvis de originale dokumenter ikke er udfærdiget på et sprog, der er almindeligt udbredt i internationale finanskredse

d) indgives med et entydigt referencenummer for hvert dokument, der er inkluderet.

3. Den ansøgende CSD skal forelægge dokumentation, der bekræfter oplysningerne i bilag I.

KAPITEL VII

RISIKOOVERVÅGNINGSVÆRKTØJER

(artikel 26, stk. 1-7, i forordning (EU) nr. 909/2014)

Artikel 47

CSD'ers risikoovervågningsværktøjer

1. CSD'en skal som led i sine ledelsesordninger opstille dokumenterede politikker, procedurer og systemer, som kan identificere, måle, overvåge, styre og muliggøre indberetning af de risici, som CSD'en kan udsættes for, og de risici, som CSD'en udsætter andre enheder for, herunder dens deltagere og deres kunder, samt linkede CSD'er, CCP'er, markedspladser, betalingssystemer, afviklingsbanker, likviditetsudbydere og investorer.

CSD'en skal strukturere de i første afsnit omhandlede politikker, procedurer og systemer for at sikre, at brugere og, hvor det er relevant, deres kunder kan styre og håndtere de risici, de udsætter CSD'en for, korrekt.

2. Med henblik på stk. 1 skal CSD'ens ledelsesordninger omfatte følgende:

a) sammensætning, funktion, ansvarsområder, udnævnelsesprocedurer, vurdering af resultater og ansvarlighed for så vidt angår ledelsesorganet og CSD'ens risikoovervågningsudvalg

b) struktur, funktion, ansvarsområder, udnævnelsesprocedurer og vurdering af resultater for så vidt angår den øverste ledelse

c) indberetningsveje mellem den øverste ledelse og ledelsesorganet.

De i første afsnit omhandlede ledelsesordninger skal være klart specificerede og veldokumenterede.

3. CSD'en skal oprette og specificere opgaverne for følgende funktioner:

a) en risikostyringsfunktion

b) en teknologifunktion

c) en funktion for compliance og intern kontrol

d) en intern revisionsfunktion.

Hver funktion skal have en veldokumenteret beskrivelse af sine opgaver samt de nødvendige ressourcer og den nødvendige myndighed, ekspertise og adgang til alle relevante oplysninger, således at den kan udføre disse opgaver.

Hver funktion skal fungere uafhængigt af CSD'ens øvrige funktioner.

Artikel 48

Risikoovervågningsudvalg

1. CSD'en skal nedsætte følgende udvalg:

a) et risikoudvalg, der er ansvarligt for at rådgive ledelsesorganet om CSD'en overordnede nuværende og fremtidige risikotolerance og -strategi

b) et revisionsudvalg, der er ansvarligt for at rådgive ledelsesorganet om resultaterne af CSD'ens interne revisionsfunktion, som det skal føre tilsyn med

c) et aflønningsudvalg, der er ansvarligt for at rådgive ledelsesorganet om CSD'ens aflønningspolitik, som det skal føre tilsyn med.

2. Formandskabet for hvert udvalg varetages af en person, som har passende erfaring på det pågældende udvalgs kompetenceområder, og som er uafhængig af CSD'ens ledende medlemmer af ledelsesorganet.

Flertallet af hvert udvalgs medlemmer må ikke være ledende medlemmer af ledelsesorganet.

CSD'en skal fastsætte et klart og offentligt tilgængeligt mandat og procedurer for hvert udvalg og sikre, at det har adgang til ekstern ekspertrådgivning, hvor det er nødvendigt.

Artikel 49

Nøglepersonalets ansvar i forhold til risici

1. CSD'en skal have tilstrækkeligt personale til at opfylde sine forpligtelser. CSD'en må ikke dele personale med andre koncernenheder, medmindre det sker i henhold til en skriftlig outsourcingaftale i overensstemmelse med artikel 30 i forordning (EU) nr. 909/2014.

2. Ledelsesorganet er som minimum ansvarligt:

a) for at fastsætte veldokumenterede politikker, procedurer og processer, som ledelsesorganet, den øverste ledelse og udvalgene skal arbejde ud fra

b) for at opstille klare mål og strategier for CSD'en

c) for effektivt at overvåge den øverste ledelse

d) for at fastsætte en passende aflønningspolitik

e) for at sikre overvågningen af risikostyringsfunktionen og træffe beslutninger vedrørende risikostyring

f) for at sikre, at de funktioner, der er omhandlet i artikel 47, stk. 3, er uafhængige og har tilstrækkelige ressourcer

g) for at overvåge ordninger for outsourcing

h) for at overvåge og sikre overensstemmelse med alle relevante regulerings- og tilsynskrav

i) over for aktionærer eller andre ejere, ansatte, brugere og andre relevante interessenter

j) for at godkende den interne revisionsplanlægning og -gennemgang

k) for at gennemgå og jævnligt ajourføre CSD'ens ledelsesordninger.

Hvis ledelsesorganet eller dets medlemmer uddelegerer opgaver, skal de bibeholde ansvaret for beslutninger, der kan påvirke CSD'ens gnidningsløse levering af tjenesteydelser.

CSD'ens ledelsesorgan har det endelige ansvar for styringen af CSD'ens risici. Ledelsesorganet skal definere, fastsætte og dokumentere en passende risikotolerance og risikokapacitet for CSD'en og for alle de tjenesteydelser, som CSD'en leverer. Ledelsesorganet og den øverste ledelse sikrer, at CSD'ens politikker, procedurer og kontroller stemmer overens med CSD'ens risikotolerance og risikokapacitet og omhandler, hvordan CSD'en identificerer, indberetter, overvåger og styrer risici.

3. Der påhviler som minimum den øverste ledelse et ansvar for at:

a) sikre, at CSD'ens aktiviteter stemmer overens med de mål og strategier for CSD'en, som ledelsesorganet har fastlagt

b) udforme og indføre procedurer for risikostyring, teknologi, compliance og intern kontrol, som fremmer CSD'ens mål

c) underkaste procedurerne for risikostyring, teknologi, compliance og intern kontrol regelmæssig revision og testning

d) sikre, at der afsættes tilstrækkelige ressourcer til procedurer for risikostyring, teknologi, compliance og intern kontrol.

4. CSD'en skal fastlægge en klar, konsekvent og veldefineret ansvarsfordeling. CSD'en skal have klare og direkte indberetningsveje mellem medlemmerne af sit ledelsesorgan og den øverste ledelse med henblik på at sikre, at den øverste ledelse står til ansvar for sine resultater. Indberetningsvejene for funktionerne for risikostyring, compliance og intern kontrol samt intern revision skal være klare og adskilte fra dem, der gælder for CSD'ens øvrige aktiviteter.

5. CSD'en skal have en risikochef, der skal implementere risikostyringsstrukturerne, herunder de af ledelsesorganet fastlagte politikker og procedurer.

6. CSD'en skal have en teknologichef, der skal implementere teknologistrukturerne, herunder de af ledelsesorganet fastlagte politikker og procedurer.

7. CSD'en skal have en compliancechef, der skal implementere compliancestrukturerne og strukturerne for intern kontrol, herunder de af ledelsesorganet fastlagte politikker og procedurer.

8. CSD'en sikrer, at funktionerne som risikostyringschef, compliancechef og teknologichef udøves af forskellige personer, som er ansat af CSD'en eller af en enhed fra samme koncern som CSD'en. En enkeltperson skal have ansvaret for hver af disse funktioner.

9. CSD'en skal fastlægge procedurer, der sikrer, at risikostyringschefen, teknologichefen og compliancechefen har direkte adgang til ledelsesorganet.

10. Personer, der er udpeget som risikostyringschef, compliancechef eller teknologichef, kan varetage andre opgaver i CSD'en, forudsat at der i ledelsesordningerne er indført specifikke procedurer med henblik på at identificere og styre potentielle interessekonflikter, som kan opstå som følge af disse opgaver.

Artikel 50

Interessekonflikter

1. CSD'en skal fastlægge en politik vedrørende interessekonflikter, der opstår, eller som påvirker CSD'en eller dens aktiviteter, herunder for så vidt angår ordninger vedrørende outsourcing.

2. Hvis CSD'en er del af en koncern, skal dens organisatoriske og administrative retningslinjer tage hensyn til alle omstændigheder, som CSD'en er eller burde være opmærksom på, og som kan give anledning til interessekonflikter som følge af den struktur og de forretningsaktiviteter, som andre virksomheder i samme koncern har.

3. Hvis CSD'en deler funktionerne som risikostyringschef, compliancechef, teknologichef eller den interne revision med andre enheder i koncernen, skal ledelsesordningerne sikre, at de dermed forbundne interessekonflikter på koncernniveau håndteres på passende vis.

4. De organisatoriske og administrative retningslinjer, der er omhandlet i artikel 26, stk. 3, i forordning (EU) nr. 909/2014, skal omfatte en beskrivelse af de omstændigheder, som kan give anledning til en interessekonflikt, der indebærer en væsentlig risiko for at skade en eller flere CSD-brugeres interesser eller deres kunders interesser, samt de procedurer, der skal følges, og de foranstaltninger, der skal træffes, for at styre disse interessekonflikter.

5. Beskrivelsen af de i stk. 4 omhandlede omstændigheder skal tage hensyn til, om et medlem af CSD'ens ledelsesorgan, øverste ledelse eller personale eller enhver anden person, der direkte eller indirekte er forbundet med disse personer eller med CSD'en:

a) har en personlig interesse i at bruge CSD'ens tjenesteydelser, materialer eller udstyr med henblik på anden forretningsmæssig aktivitet

b) har en personlig eller økonomisk interesse i en anden enhed, der indgår aftaler med CSD'en

c) har en personlig interesse i en anden enhed, der leverer tjenesteydelser, som anvendes af CSD'en, herunder enhver enhed, som CSD'en outsourcer tjenesteydelser eller aktiviteter til

d) har en personlig interesse i en enhed, der anvender CSD'ens tjenesteydelser

e) er forbundet med en juridisk eller fysisk person, der har indflydelse på de aktiviteter, der gennemføres af en enhed, som leverer tjenesteydelser, der anvendes af CSD'en, eller anvender tjenesteydelser, som leveres af CSD'en

f) er medlem af ledelsesorganet eller andre organer eller udvalg i en enhed, som leverer tjenesteydelser, der anvendes af CSD'en, eller anvender tjenesteydelser, som leveres af CSD'en.

Med henblik på dette stykke omfatter et direkte eller indirekte link til en fysisk person ægtefælle eller registreret partner, familiemedlemmer i op- og nedstigende lige linje indtil andet led og disses ægtefæller eller registrerede partnere, søskende og disses ægtefæller eller registrerede partnere eller enhver anden person, der har samme bopæl eller sædvanlige opholdssted, som de ansatte, lederne eller medlemmerne af ledelsesorganet.

6. CSD'en skal træffe alle rimelige foranstaltninger med henblik på at forebygge misbrug af de oplysninger, den opbevarer i sine systemer, og forhindre brug af nævnte oplysninger til andre forretningsaktiviteter. En fysisk person, der har adgang til oplysninger, der er registreret hos en CSD, eller en juridisk person, der tilhører samme koncern som CSD'en, må ikke bruge de oplysninger, der er registreret hos den pågældende CSD, til forretningsmæssige formål uden forudgående skriftligt samtykke fra den person, som oplysningerne vedrører.

Artikel 51

Revisionsmetoder

1. CSD'ens interne revisionsfunktion skal:

a) udarbejde, gennemføre og opretholde en altomfattende revisionsplan til at undersøge og evaluere, om CSD'ens systemer, risikostyringsprocesser, interne kontrolmekanismer, aflønningspolitikker, ledelsesordninger, aktiviteter og operationer, herunder outsourcede aktiviteter, er tilstrækkelige og effektive

b) gennemgå og indberette revisionsplanen til den kompetente myndighed mindst én gang årligt

c) indføre en omfattende risikobaseret revision

d) udstede henstillinger på grundlag af resultaterne af det arbejde, der udføres i overensstemmelse med litra a), og kontrollere overholdelsen af disse henstillinger

e) rapportere om interne revisionsforhold til ledelsesorganet

f) være uafhængig af den øverste ledelse og rapportere direkte til ledelsesorganet

g) sikre, at der med kort varsel kan udføres særlige hændelsesbaserede revisioner.

2. Hvis CSD'en tilhører en koncern, kan den interne revisionsfunktion varetages på koncernniveau, forudsat at følgende krav er opfyldt:

a) funktionen er adskilt fra og uafhængig af andre af koncernens funktioner og aktiviteter

b) funktionen har en direkte indberetningsvej til CSD'ens ledelsesorgan

c) ordningerne vedrørende driften af den interne revisionsfunktion må ikke forhindre gennemførelsen af tilsyns- og overvågningsfunktioner, herunder adgang på stedet til relevante oplysninger, som er nødvendige for at varetage de pågældende funktioner.

3. CSD'en skal vurdere den interne revisionsfunktion.

Interne revisionsvurderinger skal omfatte en løbende overvågning af resultaterne af den interne revisionsaktivitet og periodiske gennemgange udført ved hjælp af egen vurdering foretaget af revisionsudvalget eller af andre personer i CSD'en eller koncernen med tilstrækkelig viden om intern revisionspraksis.

En ekstern vurdering af den interne revisionsfunktion skal foretages af en kvalificeret og uafhængig vurderingsmand uden for CSD'en og dens koncernstruktur mindst hvert femte år.

4. CSD'ens operationer, risikostyringsprocesser, interne kontrolmekanismer og registre er underlagt regelmæssig interne eller eksterne revisioner.

Revisionernes hyppighed bestemmes på grundlag af en dokumenteret risikovurdering. De i første afsnit omhandlede revisioner skal foretages mindst hvert andet år.

5. CSD'ens regnskab udarbejdes årligt og revideres af revisorer eller revisionsfirmaer, der er godkendt i henhold til direktiv 2006/43/EF.

Artikel 52

Deling af revisionsresultater med brugerudvalget

1. CSD'en skal dele revisionsresultaterne med brugerudvalget i følgende tilfælde:

a) hvis resultaterne vedrører kriterierne for accept af udstedere eller brugere i deres respektive værdipapirafviklingssystemer, der drives af CSD'er

b) hvis resultaterne vedrører ethvert andet aspekt af brugerudvalgets mandat

c) hvis resultaterne kan påvirke niveauet af CSD'ens levering af tjenesteydelser, herunder sikring af forretningskontinuitet.

2. Medlemmerne af brugerudvalget må ikke modtage oplysninger, der kan give disse medlemmer en konkurrencemæssig fordel.

KAPITEL VIII

REGISTRERING

(artikel 29, stk. 3, i forordning (EU) nr. 909/2014)

Artikel 53

Generelle krav

1. CSD'en skal til enhver tid føre fuldstændige og nøjagtige registre over alle sine aktiviteter som fastsat i nærværende forordning, herunder i forbindelse med forstyrrelser, hvor forretningskontinuitetspolitikken og katastrofeberedskabsplanerne aktiveres. Disse registre skal være let tilgængelige.

2. De registre, som CSD'en fører, skal separat dække hver enkelt tjenesteydelse, som CSD'en leverer i overensstemmelse med forordning (EU) nr. 909/2014.

3. CSD'en skal opbevare registrene på et varigt medium, der giver mulighed for at forelægge oplysningerne for de myndigheder, der er omhandlet i artikel 29, stk. 2, i forordning (EU) nr. 909/2014. Registreringssystemet skal sikre, at følgende betingelser er opfyldt:

a) Det er muligt at rekonstruere hvert centralt trin i CSD'ens behandling af registeroptegnelser.

b) Det er muligt at registrere, spore og hente det oprindelige indhold af en optegnelse før eventuelle korrektioner eller andre ændringer.

c) Der er iværksat foranstaltninger til at forhindre uberettiget ændring af optegnelser

d) der er iværksat foranstaltninger til at beskytte de registrerede datas sikkerhed og fortrolighed.

e) Der er indsat en mekanisme til afdækning og korrektion af fejl i registreringssystemet.

f) Registreringssystemet er omfattet af foranstaltninger, der gør det muligt hurtigt at gendanne registrene i tilfælde af systemsvigt.

Artikel 54

Registre (flow) over transaktioner/afviklingsinstrukser

1. CSD'en skal føre registre over alle transaktioner, afviklingsinstrukser og ordrer vedrørende afviklingsbegrænsninger, som den behandler, og den sikrer, at registrene indeholder alle nødvendige oplysninger til præcis identificering heraf.

2. I forbindelse med hver afviklingsinstruks og ordre vedrørende afviklingsbegrænsninger, der er modtaget, udarbejder og ajourfører CSD'en straks ved modtagelsen af de relevante oplysninger et register med følgende oplysninger, afhængigt af om afviklingsinstrukserne eller begrænsningsinstrukserne omfatter enten værdipapirer eller kontanter eller både værdipapirer og kontanter:

a) type afviklingsinstruks som omhandlet i artikel 42, stk. 1, litra h), nr. v)

b) transaktionstype: i) køb eller salg af værdipapirer ii) sikkerhedsstillelsesoperationer iii) værdipapirudlåns-/værdipapirindlånsoperationer iv) genkøbstransaktioner v) andre

c) deltagerens entydige instruksreference

d) handelsdato

e) planlagt afviklingsdato

f) tidsstempel for afvikling

g) tidsstempel for tidspunktet for afviklingsinstruksens indgang i værdipapirafviklingssystemet

h) tidsstempel for tidspunktet for afviklingsinstruksens uigenkaldelighed

i) tidsstempel for matchning i tilfælde af matchede afviklingsinstrukser

j) værdipapirkontoidentifikator

k) kontantkontoidentifikator

l) afviklingsbankidentifikator

m) identifikator for den instruksgivende deltager

n) identifikator for den instruksgivende deltagers modpart

o) identifikator for den instruksgivende deltagers kunde, hvis kendt af CSD'en

p) identifikator for den instruksgivende deltagers modparts kunde, hvis kendt af CSD'en

q) værdipapiridentifikator

r) afviklingsvaluta

s) kontant afviklingsbeløb

t) mængde eller nominelt beløb af værdipapirer

u) status for afviklingsinstruks, der omfatter: i) udestående instrukser — afvikling stadig mulig på den planlagte afviklingsdato ii) fejlslagne afviklingsinstrukser — afvikling ikke længere mulig på den planlagte afviklingsdato iii) fuldt ud afviklede afviklingsinstrukser iv) delvist afviklede afviklingsinstrukser, herunder den afviklede del og den manglende del af enten finansielle instrumenter eller kontanter v) annullerede afviklingsinstrukser, herunder oplysninger om, hvorvidt de er annulleret af systemet eller af deltageren.

For hver kategori af afviklingsinstrukser omhandlet i første afsnit registreres følgende oplysninger:

a) om en instruks er matchet eller ikkematchet

b) om en instruks kan afvikles delvist

c) om en instruks er stillet i bero

d) hvis det er relevant, hvorfor instruksen er udestående eller med afviklingsfejl

e) handelssted

f) hvis det er relevant, clearingssted

hvis en dækningskøbsprocedure er igangsat i henhold til artikel 7, stk. 3, i forordning (EU) nr. 909/2014:

i) de endelige resultater af dækningskøbsproceduren senest på den sidste forretningsdag i udsættelsesperioden, herunder antallet og værdien af de finansielle instrumenter, hvis dækningskøbet er lykkedes helt eller delvist

ii) udbetaling af den kontante kompensation, herunder kompensationsbeløbet, hvis dækningskøbet ikke er muligt, er mislykket eller kun er lykkedes delvist

iii) annullering af den oprindelige afviklingsinstruks

iv) for hver afvikling, der m